**ผลการประชุมคณะรัฐมนตรี**

**ครั้งที่ 38/2559 วันอังคารที่ 27 กันยายน 2559**

**กระทรวงเกษตรและสหกรณ์**

**เรื่องเพื่อทราบ (หากไม่มีข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ.** **เจ้าของเรื่อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **270959**  **เรื่อง** **:** ร่างกฎกระทรวงการขออนุญาตและการอนุญาตให้ทำการประมงพาณิชย์ (ฉบับที่ ..) พ.ศ. ....  **สารัตถะ :** กษ. เสนอ ครม. พิจารณาอนุมัติหลักการร่างกฎกระทรวงการขออนุญาตและการอนุญาตให้ทำการประมงพาณิชย์ (ฉบับที่ ..) พ.ศ. .... ซึ่งเป็นการแก้ไขเพิ่มเติมกฎกระทรวงการขออนุญาตและการอนุญาตให้ทำการประมงพาณิชย์ พ.ศ. 2559 โดยแก้ไขเพิ่มเติมหลักเกณฑ์การพิจารณาอนุญาตให้ทำการประมงพาณิชย์ของอธิบดีหรือผู้ซึ่งอธิบดีมอบหมาย  โดยมีรายละเอียดสรุปได้ ดังนี้  1. ได้มีกฎกระทรวงการขออนุญาตและการอนุญาตให้ทำการประมงพาณิชย์ พ.ศ. 2559 ประกาศในราชกิจจานุเบกษาเมื่อวันที่ 25 ก.พ. 2559 และมีผลใช้บังคับตั้งแต่วันประกาศในราชกิจจานุเบกษาเป็นต้นไป  2. กษ. เสนอว่า เนื่องจากหลักเกณฑ์ในการขออนุญาตและการอนุญาตให้ทำการประมงพาณิชย์ตามที่กำหนดในกฎกระทรวงการขออนุญาตและการอนุญาตให้ทำการประมงพาณิชย์ พ.ศ. 2559 ยังไม่ครอบคลุมการขออนุญาตสำหรับเรือประมงที่ไม่ได้มีสัญชาติไทย จึงต้องมีการแก้ไขเพิ่มเติมให้สอดคล้องกับพระราชบัญญัติว่าด้วยสิทธิการประมงในเขตต์การประมงไทย พุทธศักราช 2482 มาตรา 5 และมาตรา 7 ซึ่งกำหนดให้สิทธิแก่คนต่างด้าวหรือเรือประมงที่ไม่ได้มีสัญชาติไทยสามารถขอรับใบอนุญาตทำการประมงได้ในกรณีที่มีความตกลงกับต่างประเทศ เพื่อมิให้มีข้อโต้แย้งจากรัฐต่างประเทศว่าประเทศไทยไม่เปิดโอกาสให้เรือประมงที่มีสัญชาติต่างประเทศเข้ามาขอใบอนุญาตทำการประมง  ในขณะที่เรือประมงสัญชาติไทยมีการไปขออนุญาตทำการประมงกับรัฐต่างประเทศ  3. กำหนดหลักเกณฑ์ในการพิจารณาอนุญาตทำการประมงพาณิชย์โดยแยกระหว่างเรือประมงไทยและเรือประมงที่ไม่ได้สัญชาติไทย  4. กรณีเรือประมงสัญชาติไทยต้องจดทะเบียนเรือไทยตามกฎหมายว่าด้วยเรือไทย และใบอนุญาตใช้เรือสำหรับทำการประมงตามกฎหมายว่าด้วยการเดินเรือในน่านน้ำไทยต้องมีอายุเหลือไม่น้อยกว่าสามสิบวันในวันยื่นคำขอรับใบอนุญาต รวมทั้งต้องมีหมายเลขไอเอ็มโอสำหรับเรือที่มีลักษณะตามที่องค์การทางทะเลระหว่างประเทศ (International Maritime Organization) กำหนด  **มติ ครม. :** อนุมัติหลักการร่างกฎกระทรวงการขออนุญาตและการอนุญาตให้ทำการประมงพาณิชย์ (ฉบับที่ ..) พ.ศ. .... ตามที่ กษ. เสนอ และให้ส่ง สคก. ตรวจพิจารณา แล้วดำเนินการต่อไปได้ | **หน่วยงานที่รับผิดชอบ** : กษ. (กป.)  **ประโยชน์ที่ได้รับ :**  เพื่อให้การแก้ไขปัญหาการทำการประมงผิดกฎหมายของประเทศไทยเป็นไปอย่างมีประสิทธิภาพและผลสัมฤทธิ์เป็นรูปธรรมโดยเร็ว  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 38/2559 วันอังคารที่ 27 กันยายน 2559**

**กระทรวงเกษตรและสหกรณ์**

**เรื่องเพื่อทราบ (หากไม่มีข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ.** **เจ้าของเรื่อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **270959**  **เรื่อง** **:** ร่างกฎกระทรวงการขออนุญาตและการอนุญาตให้ทำการประมงนอกน่านน้ำไทย (ฉบับที่ ..) พ.ศ. ....  **สารัตถะ :** กษ. เสนอ ครม. พิจารณาอนุมัติหลักการร่างกฎกระทรวงการขออนุญาตและการอนุญาตให้ทำการประมง นอกน่านน้ำไทย (ฉบับที่ ..) พ.ศ. .... มีสาระสำคัญเพื่อปรับปรุงหลักเกณฑ์การพิจารณาอนุญาตให้ทำการประมง นอกน่านน้ำไทยโดยกำหนดให้ผู้ที่ประสงค์จะเข้าไปทำการประมงในเขตของรัฐชายฝั่งแสดงหลักฐานการได้สิทธิการทำการประมงในรัฐต่างประเทศนั้น นอกเหนือจากบันทึกข้อตกลงว่าด้วยความร่วมมือทางการประมงกับรัฐชายฝั่ง  โดยมีรายละเอียดสรุปได้ ดังนี้  กษ. เสนอว่า กฎกระทรวงการขออนุญาตและการอนุญาตให้ทำการประมงนอกน่านน้ำไทย พ.ศ. 2559 ข้อ 5 (2) กำหนดให้การขอรับใบอนุญาตทำการประมงในเขตของรัฐชายฝั่ง ต้องเป็นรัฐชายฝั่งที่ประเทศไทยมีบันทึกข้อตกลงว่าด้วยความร่วมมือทางการประมงกับรัฐชายฝั่งนั้น ซึ่งการทำความตกลงความร่วมมือทางการประมงระหว่างรัฐบาลของประเทศไทยกับรัฐบาลของรัฐชายฝั่งเกิดขึ้นได้ยาก ปัจจุบันประเทศไทยมีบันทึกข้อตกลงว่าด้วยความร่วมมือทาง การประมงในระดับรัฐบาล 3 ประเทศ ได้แก่ สาธารณรัฐสังคมนิยมประชาธิปไตยศรีลังกา สาธารณรัฐฟิจิ และสาธารณรัฐฟิลิปปินส์ และไม่มีการเปิดให้รัฐต่างประเทศอื่นเข้าไปทำการประมง ทำให้ไม่มีผู้ใดมาขออนุญาตเข้าไปทำการประมงในรัฐชายฝั่ง ย่อมส่งผลกระทบต่ออุตสาหกรรมประมงของประเทศในภาพรวม จึงสมควรปรับปรุงหลักเกณฑ์การพิจารณาอนุญาตให้ทำการประมงนอกน่านน้ำไทยเสียใหม่ โดยกำหนดให้ผู้ที่ประสงค์จะเข้าไปทำการประมงในเขตของรัฐชายฝั่งแสดงหลักฐานการได้สิทธิการทำการประมงในรัฐต่างประเทศนั้น เช่น สัญญาทำประมงระหว่างเอกชนไทยกับหน่วยงานรัฐต่างประเทศ หรือใบอนุญาตทำการประมงของรับชายฝั่งนั้น เป็นต้น  **มติ ครม. :** อนุมัติหลักการร่างกฎกระทรวงการขออนุญาตและการอนุญาตให้ทำการประมงนอกน่านน้ำไทย (ฉบับที่ ..) พ.ศ. .... ตามที่ กษ. เสนอ และให้ส่ง สคก. ตรวจพิจารณา แล้วดำเนินการต่อไปได้ | **หน่วยงานที่รับผิดชอบ** : กษ. (กป.)  **ประโยชน์ที่ได้รับ :**  เพื่อให้สามารถแก้ไขปัญหาการขออนุญาตไปทำการประมง ในรัฐชายฝั่งอื่นได้  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 38/2559 วันอังคารที่ 27 กันยายน 2559**

**กระทรวงเกษตรและสหกรณ์**

**เรื่องเพื่อทราบ (หากไม่มีข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ.** **เจ้าของเรื่อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **270959**  **เรื่อง** **:** ผลการพิจารณารายงานการพิจารณาศึกษา เรื่อง แนวทางการเพิ่มประสิทธิภาพการตรวจสอบการนำเข้า – ส่งออกสินค้าเกษตรและอาหาร ของคณะกรรมาธิการการเกษตรและสหกรณ์ สภานิติบัญญัติแห่งชาติ  **สารัตถะ :** กษ. เสนอ ครม. พิจารณา ดังนี้  1) รับทราบผลการพิจารณารายงานการพิจารณาศึกษา เรื่อง แนวทางการเพิ่มประสิทธิภาพการตรวจสอบ การนำเข้า – ส่งออกสินค้าเกษตรและอาหาร ของคณะกรรมาธิการการเกษตรและสหกรณ์ สภานิติบัญญัติแห่งชาติ  2) ให้ความเห็นชอบ  2.1) ให้ กษ. สธ. และ กค. ดำเนินการร่วมกันในการถ่ายโอนภารกิจการตรวจสอบการนำเข้าสินค้าเกษตรและอาหารเพิ่มเติมตามข้อเสนอของคณะกรรมาธิการฯ  2.2) ให้ กษ. เตรียมความพร้อมในด้านต่างๆ รวมทั้งจัดระบบการบริหารงานภายในเพื่อรองรับภารกิจที่ได้รับการถ่ายโอนอย่างเต็มรูปแบบ  2.3) ให้มีการปรับปรุงแก้ไขกฎหมายหลัก 2 ฉบับ ได้แก่ พระราชบัญญัติอาหาร พ.ศ. 2522 และพระราชบัญญัติมาตรฐานสินค้าเกษตร พ.ศ. 2551 ในส่วนที่เกี่ยวกับการตรวจสอบและกำกับดูแลการนำเข้า – ส่งออกสินค้าเกษตรและอาหาร รวมทั้งพิจารณากฎหมายอื่นที่เกี่ยวข้อง เพื่อให้ระบบการตรวจสอบการนำเข้า – ส่งออกสินค้าเกษตรและอาหารของไทยเป็นไปอย่างมีเอกภาพและมีประสิทธิภาพ โดยมอบ กษ. เป็นหน่วยงานหลัก ดำเนินการร่วมกับ สธ. พณ. กค. สคก. และหน่วยงานที่เกี่ยวข้องจัดทำร่างแก้ไขกฎหมายดังกล่าว เพื่อเสนอ ครม. พิจารณาต่อไป  โดยมีรายละเอียดสรุปได้ ดังนี้  1. สำนักงานเลขาธิการวุฒิสภา ปฏิบัติหน้าที่สำนักงานเลขาธิการสภานิติบัญญัติแห่งชาติ ได้เสนอรายงาน การพิจารณาศึกษา เรื่อง แนวทางการเพิ่มประสิทธิภาพการตรวจสอบการนำเข้า – ส่งออกสินค้าเกษตรและอาหาร  ของคณะกรรมาธิการการเกษตรและสหกรณ์ สภานิติบัญญัติแห่งชาติ มาเพื่อดำเนินการ โดยคณะกรรมาธิการฯ  ได้มีข้อเสนอแนะเกี่ยวกับ  1.1 **มาตรการระยะสั้น** ให้มีการถ่ายโอนภารกิจการตรวจสอบการนำเข้าสินค้าเกษตรและอาหารบางส่วนจาก สธ. ไปอยู่ภายใต้การดูแลรับผิดชอบของ กษ. และ  1.2 **มาตรการระยะยาว** ให้ดำเนินการใน 3 เรื่องหลัก คือ  1.2.1 ถ่ายโอนภารกิจการตรวจสอบการนำเข้าสินค้าเกษตรและอาหารในกลุ่มสินค้าหรือพิกัดศุลกากรที่เหลือซึ่งยังไม่ได้ดำเนินการตามมาตรการระยะสั้น เพื่อให้สามารถถ่ายโอนการตรวจสอบการนำเข้าสินค้าเกษตรและอาหารที่มีการดำเนินการซ้ำซ้อนกันอยู่ได้ครบทั้งหมด  1.2.2 ปรับปรุงระบบงานภายใน กษ. เพื่อ รองรับภารกิจที่ได้รับการถ่ายโอนอย่างเต็มรูปแบบ  1.2.3 ปรับปรุงแก้ไขกฎหมายหลัก 2 ฉบับ ได้แก่ พระราชบัญญัติอาหาร พ.ศ. 2522 และพระราชบัญญัติมาตรฐานสินค้าเกษตร พ.ศ. 2551 ในส่วนที่เกี่ยวข้องกับการนำเข้า – ส่งออก ให้สามารถรองรับการดำเนินงานตามแนวทางการเพิ่มประสิทธิภาพการตรวจสอบการนำเข้า – ส่งออก  2. ครม. ได้มีมติเมื่อวันที่ 26 ก.ค. 2559 รับทราบรายงานการพิจารณาของคณะกรรมาธิการฯ ตามข้อ 1. และมอบหมายให้ กษ. เป็นหน่วยงานหลักรับข้อเสนอแนะของคณะกรรมาธิการฯ ไปพิจารณาร่วมกับ กค. พณ. สธ. และหน่วยงานที่เกี่ยวข้องเพื่อพิจารณาศึกษาแนวทางและความเหมาะสมของข้อเสนอแนะดังกล่าว และสรุปผลการพิจารณาหรือผลการดำเนินการเกี่ยวกับเรื่องดังกล่าวในภาพรวม แล้วส่งให้ สลค. เพื่อนำเสนอ ครม. ต่อไป  3. กษ. แจ้งว่า ได้จัดประชุมร่วมกับหน่วยงานที่เกี่ยวข้องประกอบด้วย กษ. กค. พณ. สธ. อก. สถาบันอาหาร และผู้แทนภาคเอกชนที่เกี่ยวข้องกับการนำเข้า – ส่งออกสินค้าเกษตรและอาหาร ประกอบด้วยสภาหอการค้าแห่งประเทศไทย กลุ่มอุตสาหกรรมอาหาร สภาอุตสาหกรรมแห่งระเทศไทย สมาคมผู้ผลิตอาหารสำเร็จรูป สมาคมอาหารแช่เยือกแข็งไทย สมาคมผู้ผลิตไก่เพื่อส่งออกไทย สมาคมอุตสาหกรรมทูน่าไทย สมาคมผู้ค้าและส่งออกผลไม้ไทย และสมาคมผู้ส่งออกข้าวไทยเพื่อพิจารณาเรื่องดังกล่าว โดยที่ประชุมได้พิจารณาตามประเด็นข้อเสนอแนะของคณะกรรมาธิการฯ  4. กษ. จึงขอให้ ครม. พิจารณาให้ความเห็นชอบ ดังนี้  4.1 ให้ กษ. สธ. และ กค. ดำเนินการร่วมกันในการถ่ายโอนภารกิจการตรวจสอบการนำเข้าสินค้าเกษตรและอาหารเพิ่มเติมตามข้อเสนอของคณะกรรมาธิการฯ  4.2 ให้ กษ. เตรียมความพร้อมในด้านต่างๆ รวมทั้งจัดระบบการบริหารงานภายในเพื่อรองรับภารกิจที่ได้รับการถ่ายโอนอย่างเต็มรูปแบบ  4.3 ให้มีการปรับปรุงแก้ไขกฎหมายหลัก 2 ฉบับ ได้แก่ พระราชบัญญัติอาหาร พ.ศ. 2522 และพระราชบัญญัติมาตรฐานสินค้าเกษตร พ.ศ. 2551 ในส่วนที่เกี่ยวกับการตรวจสอบและกำกับดูแลการนำเข้า – ส่งออกสินค้าเกษตรและอาหาร รวมทั้งพิจารณากฎหมายอื่นที่เกี่ยวข้อง เพื่อให้ระบบการตรวจสอบการนำเข้า – ส่งออกสินค้าเกษตรและอาหารของไทยเป็นไปอย่างมีเอกภาพและมีประสิทธิภาพ โดยมอบ กษ. เป็นหน่วยงานหลัก ดำเนินการร่วมกับ สธ. พณ. กค. สคก. และหน่วยงานที่เกี่ยวข้อง จัดทำร่างแก้ไขกฎหมายดังกล่าว เพื่อเสนอ ครม. พิจารณาต่อไป  **มติ ครม. :** 1. รับทราบรายงานพิจารณาตามข้อเสนอแนะของคณะกรรมาธิการฯ สภานิติบัญญัติแห่งชาติ ตามที่ กษ. เสนอ และแจ้งให้สำนักงานเลขาธิการวุฒิสภา ปฏิบัติหน้าที่สำนักงานเลขาธิการสภานิติบัญญัติแห่งชาติทราบต่อไป  2. เห็นชอบตามที่ กษ. เสนอ และมอบหมายให้หน่วยงานที่เกี่ยวข้องพิจารณาดำเนินการต่อไป | **หน่วยงานที่รับผิดชอบ** : กษ. (มกอช.)  **ประโยชน์ที่ได้รับ :**  เพื่ออำนวยความสะดวกในการประกอบธุรกิจ รวมทั้งปรับปรุงกฎระเบียบและลดขั้นตอนในการดำเนินงานให้กระชับและรวดเร็วขึ้น  เพื่ออำนวยความสะดวกและเพิ่มโอกาสในการแข่งขันทางการค้า  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 38/2559 วันอังคารที่ 27 กันยายน 2559**

**กระทรวงเกษตรและสหกรณ์**

**เรื่องเพื่อทราบ (หากไม่มีข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ.** **เจ้าของเรื่อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **270959**  **เรื่อง** **:** ร่างพระราชกฤษฎีกากำหนดเขตที่ดินในบริเวณที่ที่จะเวนคืน ในท้องที่ตำบลห้วยน้ำหอม ตำบลมาบแก ตำบลศาลเจ้าไก่ต่อ ตำบลวังเมือง ตำบลลาดยาว ตำบลปางสวรรค์ ตำบลชุมตาบง อำเภอชุมตาบง จังหวัดนครสวรรค์ และตำบลไผ่เขียว อำเภอสว่างอารมณ์ จังหวัดอุทัยธานี พ.ศ. ....  **สารัตถะ :** กษ. เสนอ ครม. พิจารณาอนุมัติหลักการร่างพระราชกฤษฎีกากำหนดเขตที่ดินในบริเวณที่ที่จะเวนคืน  ในท้องที่ตำบลห้วยน้ำหอม ตำบลมาบแก ตำบลศาลเจ้าไก่ต่อ ตำบลวังเมือง ตำบลลาดยาว ตำบลปางสวรรค์  ตำบลชุมตาบง อำเภอชุมตาบง จังหวัดนครสวรรค์ และตำบลไผ่เขียว อำเภอสว่างอารมณ์ จังหวัดอุทัยธานี พ.ศ. ....  เพื่อประโยชน์แก่การชลประทาน ในการก่อสร้างระบบส่งน้ำพร้อมอาคารประกอบตามโครงการอ่างเก็บน้ำคลองโพธิ์  (ฝั่งซ้าย)  โดยมีรายละเอียดสรุปได้ ดังนี้  1. กษ. เสนอว่า โครงการอ่างเก็บน้ำคลองโพธิ์ เป็นโครงการชลประทานขนาดกลาง พื้นที่โครงการครอบคลุม  2 จังหวัด ได้แก่ จังหวัดนครสวรรค์และจังหวัดอุทัยธานี โดยได้ดำเนินการจัดให้มีการรับฟังความคิดเห็นของประชาชน ในพื้นที่โครงการแล้ว เริ่มดำเนินการก่อสร้างในปีงบประมาณ พ.ศ. 2557 มีระยะเวลาทั้งหมด 7 ปี (พ.ศ. 2557 –  พ.ศ. 2563) แบ่งออกเป็น 2 ระยะ กล่าวคือ  (1) ระบบส่งน้ำอ่างเก็บน้ำคลองโพธิ์ (ระยะที่ 1) เป็นงานดำเนินการเอง (พ.ศ. 2557 – 2562) งบประมาณ 522,000,000 บาท  (2) ระบบส่งน้ำอ่างเก็บน้ำคลองโพธิ์ (ระยะที่ 2) เป็นงานจ้างเหมา (พ.ศ. 2560 – 2563) งบประมาณ 600,000,000 บาท โดยในการขอตั้งงบประมาณปี พ.ศ. 2560 ได้ขอแก้ไขชื่อโครงการจากเดิมชื่อ “โครงการอ่างเก็บน้ำคลองโพธิ์” เป็น “โครงการระบบส่งน้ำอ่างเก็บน้ำคลองโพธิ์ (ฝั่งซ้าย)”  ในการก่อสร้างตามโครงการดังกล่าว สามารถช่วยเหลือพื้นที่เพาะปลูกในฤดูฝนประมาณ 76,000 ไร่ และพื้นที่เพาะปลูกในฤดูแล้งประมาณ 21,000 ไร่ โดยมีที่ดินที่ถูกเขตก่อสร้างทั้งหมดประมาณ 3,351 แปลง  2. ได้มีประกาศใช้บังคับพระราชกฤาฎีกากำหนดเขตที่ดินในบริเวณที่ที่จะเวนคืน ในท้องที่ตำบลห้วยน้ำหอม ตำบลมาบแก ตำบลศาลเจ้าไก่ต่อ ตำบลวังเมือง ตำบลลาดยาว ตำบลปางสวรรค์ ตำบลชุมตาบง อำเภอชุมตาบง  จังหวัดนครสวรรค์ และตำบลไผ่เขียว อำเภอสว่างอารมณ์ จังหวัดอุทัยธานี พ.ศ. 2555 เพื่อประโยชน์แก่การชลประทาน ในการก่อสร้างระบบส่งน้ำและระบบระบายน้ำตามโครงการอ่างเก็บน้ำคลองโพธิ์ ประกาศในราชกิจจานุเบกษา เล่ม 129 ตอนที่ 26 ก ลงวันที่ 16 มี.ค. 2555 มีกำหนดสี่ปี  3. ปัจจุบันพระราชกฤษฎีกาตามข้อ 2. ได้ครบกำหนดระยะเวลาใช้บังคับแล้ว แต่การเข้าดำเนินการสำรวจ ข้อเท็จจริงเกี่ยวกับอสังหาริมทรัพย์ที่จะต้องเวนคืนที่แน่นอนของผู้ซึ่งได้รับมอบหมายจากเจ้าหน้าที่เวนคืนตามพระราชกฤษฎีกาดังกล่าวยังไม่แล้วเสร็จ โดยในการก่อสร้างตามโครงการดังกล่าวมีที่ดินที่ถูกเขตก่อสร้างจำนวนทั้งหมดประมาณ 3,351 แปลง และผู้ซึ่งได้รับมอบหมายจากเจ้าหน้าที่เวนคืนได้เข้าดำเนินการสำรวจข้อเท็จจริงเกี่ยวกับอสังหาริมทรัพย์ที่จะต้องเวนคืนภายในแนวเขตตามแผนที่ท้ายพระราชกฤษฎีกาข้างต้นแล้วเสร็จบางส่วนจำนวน 1,680 แปลง คงเหลือที่จะต้องดำเนินการอีกจำนวน 1,671 แปลง ทั้งนี้ สาเหตุที่ไม่สามารถดำเนินการให้แล้วเสร็จภายในกำหนดเวลาบังคับใช้พระราชกฤษฎีกาได้นั้น เนื่องจากมีที่ดินบางส่วนอยู่ระหว่างแบ่งแยกกรรมสิทธิ์ที่ดิน บางส่วนอยู่ระหว่างดำเนินการรังวัดเพื่อทราบเนื้อที่ที่แน่นอนและบางส่วนยังไม่มีข้อยุติเรื่องการขอปรับเปลี่ยนแนวคลอง จึงทำให้ผู้ซึ่งได้รับมอบหมาย จากเจ้าหน้าที่เวนคืนจะต้องรอความชัดเจนของขอบเขตเนื้อที่ที่แท้จริงของเจ้าของที่ดินแต่ละแปลงเสียก่อน  4. การดำเนินการตามโครงการนี้ได้จัดให้มีการรับฟังความคิดเห็นของประชาชนในพื้นที่โครงการ ตามระเบียบสำนักนายกรัฐมนตรีว่าด้วยการรับฟังความคิดเห็นของประชาชน พ.ศ. 2548 แล้ว  **มติ ครม. :** 1. อนุมัติหลักการร่างพระราชกฤษฎีกากำหนดเขตที่ดินในบริเวณที่ที่จะเวนคืน ในท้องที่ตำบลห้วยน้ำหอม ตำบลมาบแก ตำบลศาลเจ้าไก่ต่อ ตำบลวังเมือง ตำบลลาดยาว ตำบลปางสวรรค์ ตำบลชุมตาบง อำเภอชุมตาบง  จังหวัดนครสวรรค์ และตำบลไผ่เขียว อำเภอสว่างอารมณ์ จังหวัดอุทัยธานี พ.ศ. .... ตามที่ กษ. เสนอ และให้ส่ง สคก. ตรวจพิจารณา แล้วดำเนินการต่อไปได้  2. ให้ กษ. รับความเห็นของ สศช. ไปพิจารณาดำเนินการต่อไปด้วย | **หน่วยงานที่รับผิดชอบ** : กษ. (ชป.)  **ประโยชน์ที่ได้รับ :**  เพื่อประโยชน์แก่การชลประทาน ในการก่อสร้างระบบส่งน้ำพร้อมอาคารประกอบตามโครงการระบบส่งน้ำอ่างเก็บน้ำคลองโพธิ์  (ฝั่งซ้าย)  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 38/2559 วันอังคารที่ 27 กันยายน 2559**

**กระทรวงเกษตรและสหกรณ์**

**เรื่องเพื่อพิจารณา (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **270959**  **เรื่อง** **:** มาตรการส่งเสริมคุณภาพชีวิตเกษตรกรรายย่อย  **สารัตถะ :** กค. เสนอ ครม. ดังนี้  1. พิจารณาให้ความเห็นชอบมาตรการส่งเสริมคุณภาพชีวิตเกษตรกรรายย่อย  2. พิจารณาอนุมัติกรอบวงเงินงบประมาณเพื่อดำเนินมาตรการเพิ่มรายได้ให้แก่เกษตรกรผู้มีรายได้น้อย  วงเงินงบประมาณรวม 6,540 ล้านบาท โดยให้เบิกจ่ายจากงบประมาณรายจ่ายประจำปีงบประมาณ พ.ศ. 2560  ในส่วนของงบกลาง รายการเงินสำรองจ่ายเพื่อกรณีฉุกเฉินหรือจำเป็น ทั้งนี้ หากไม่สามารถเบิกจ่ายจากงบประมาณรายจ่ายประจำปีงบประมาณ พ.ศ. 2560 ในส่วนของ งบกลาง รายการเงินสำรองจ่ายเพื่อกรณีฉุกเฉินหรือจำเป็นได้  ให้ ธ.ก.ส. สำรองจ่ายค่าใช้จ่ายดังกล่าวไปก่อนและชดเชยต้นทุนเงินให้กับ ธ.ก.ส. ในอัตราดอกเบี้ยเงินฝากประจำ  6 เดือน ประเภทบุคคลธรรมดาของ 4 ธนาคารพาณิชย์ขนาดใหญ่ (FDR) บวกร้อยละ 1 (ปัจจุบันอัตรา FDR เท่ากับ ร้อยละ 1.225 ต่อปี) โดยให้ ธ.ก.ส. เบิกจ่ายจากงบประมาณรายจ่ายประจำปีงบประมาณ พ.ศ. 2561  3. พิจารณาให้ความเห็นชอบให้ ธ.ก.ส. สามารถนำค่าใช้จ่ายในการจัดทำโครงการ บวกกลับกำไรสุทธิ เพื่อคำนวณโบนัสพนักงานได้ และนำค่าใช้จ่ายในการจัดทำโครงการปรับตัวชี้วัดทางการเงินที่เกี่ยวข้องตามบันทึกข้อตกลงประเมินผลการดำเนินงานรัฐวิสาหกิจประจำปีบัญชี 2559 และเพื่อให้สามารถจ่ายแรงจูงใจพนักงานในส่วนที่เป็นตัวเงินตามระบบประเมินผลการดำเนินงานรัฐวิสาหกิจได้ตามผลการประเมิน ประจำปีบัญชี 2559 จึงขอผ่อนคลายมติคณะรัฐมนตรีเมื่อวันที่ 2 ก.ค. 2556 ในส่วนของการกำหนดวงเงินต่อกำไรเพื่อการจัดสรรโบนัส ประจำปีบัญชี 2559 รวมทั้งขอให้มีการคำนวณการจ่ายเงินปันผลแก่ผู้ถือหุ้น ธ.ก.ส. จากกำไรสุทธิและผลประกอบการจริงของ ธ.ก.ส. ประจำปีบัญชี 2559  โดยมีรายละเอียดสรุปได้ ดังนี้  มาตรการส่งเสริมคุณภาพชีวิตเกษตรกรรายย่อยซึ่งประกอบด้วย 2 มาตรการย่อย ได้แก่ มาตรการเพิ่มรายได้ให้แก่เกษตรกรผู้มีรายได้น้อยที่ได้ร่วมโครงการลงทะเบียนเพื่อสวัสดิการแห่งรัฐ เพื่อเพิ่มรายได้ให้แก่เกษตรกรที่มีรายได้น้อยให้มีรายได้เพียงพอสำหรับการดำรงชีวิต และมาตรการช่วยเหลือเกษตรกรรายย่อย ผ่านระบบ ธ.ก.ส. เพื่อบรรเทาภาระหนี้สินให้กับเกษตรกรที่มีปัญหาหนี้ค้างชำระ และคืนดอกเบี้ยให้กับเกษตรกรที่ชำระดี โดยมีรายละเอียดดังนี้  1. **มาตรการเพิ่มรายได้ให้แก่เกษตรกรผู้มีรายได้น้อย**  มาตรการนี้มีวัตถุประสงค์เพื่อเพิ่มรายได้ให้แก่เกษตรกรที่มีรายได้น้อยหรือไม่มีรายได้ที่ได้ร่วมโครงการลงทะเบียนเพื่อสวัสดิการแห่งรัฐ เพื่อบรรเทาผลกระทบจากปัญหาราคาพืชผลเกษตรตกต่ำและยกระดับคุณภาพชีวิตของเกษตรกรผู้มีรายได้น้อยในระยะเร่งด่วน  1.1 คุณสมบัติของผู้มีสิทธิรับโอน : เป็นเกษตรกรที่ลงทะเบียนในโครงการลงทะเบียนเพื่อสวัสดิการแห่งรัฐระหว่างวันที่ 15 ก.ค. – 15 ส.ค. 2559 ที่ได้รับการตรวจสอบและรับรองเบื้องต้นจากหน่วยงานราชการแล้ว  1.2 อัตราเงินโอน จำนวนผู้มีสิทธิ และวงเงินงบประมาณ : ใช้หลักการให้ความช่วยเหลือแก่เกษตรกรที่มีรายได้ต่ำกว่าเส้นความยากจน (30,000 บาท/ปี) ในจำนวนที่มากกว่าเกษตรกรที่มีรายได้สูงกว่าเส้นความยากจน โดยมีอัตราเงินโอน จำนวนผู้มีสิทธิ และวงเงินงบประมาณที่ใช้ ดังนี้   |  |  |  |  | | --- | --- | --- | --- | | เกษตรกรผู้ลงทะเบียน  เพื่อสวัสดิการแห่งรัฐ | อัตราเงินโอน  (ให้เพียงครั้งเดียว) | ประมาณการ  จำนวนผู้มีสิทธิ | วงเงินงบประมาณที่ใช้ | | 1. ผู้ที่ไม่มีรายได้ หรือมีรายได้  ไม่เกิน 30,000 บาท/ปี | **3,000 บาท/คน** | **1.51 ล้านคน** | **4,530 ล้านบาท** | | 2. ผู้ที่มีรายได้สูงกว่า 30,000 บาท/ปี  แต่ไม่เกิน 100,000 บาท/ปี | 1,500 บาท/คน | 1.34 ล้านคน | 2,010 ล้านบาท | | รวม |  | 2.85 ล้านคน | 6,540 ล้านบาท |   1.3 วิธีการโอนเงิน : ให้ ธ.ก.ส. โอนเงินเข้าบัญชีให้แก่เกษตรกรตามเกณฑ์ในข้อ 1.2  1.4 วงเงินงบประมาณ : วงเงินงบประมาณในการดำเนินโครงการไม่เกิน 6,540 ล้านบาท โดยเบิกจ่ายจากงบประมาณ พ.ศ. 2560 ในส่วนของงบกลางรายการเงินสำรองจ่ายเพื่อกรณีฉุกเฉินหรือจำเป็น ทั้งนี้ หากไม่สามารถเบิกจ่ายจากงบประมาณรายจ่ายประจำปีงบประมาณ พ.ศ. 2560 ในส่วนของงบกลาง รายการเงินสำรองจ่ายเพื่อกรณีฉุกเฉินหรือจำเป็นไม่ได้ให้ ธ.ก.ส. สำรองจ่ายดังกล่าวไปก่อนและชดเชยต้นทุนเงินให้กับ ธ.ก.ส. ในอัตราดอกเบี้ยเงินฝากประจำ 6 เดือน ประเภทบุคคลธรรมดาของ 4 ธนาคารพาณิชย์ขนาดใหญ่ (FDR) บวกร้อยละ 1 (ปัจจุบันอัตรา FDR เท่ากับร้อยละ 1.225 ต่อปี) โดยให้ ธ.ก.ส. เบิกจ่ายจากงบประมาณรายจ่ายประจำปีงบประมาณ พ.ศ. 2561  2. **มาตรการช่วยเหลือเกษตรกรรายย่อย ผ่านระบบ ธ.ก.ส.**  มาตรการนี้มีวัตถุประสงค์เพื่อบรรเทาภาระหนี้สินของเกษตรกร ช่วยเหลือเกษตรกรให้กลับมาทำการผลิตต่อไปได้ และสนับสนุนเกษตรกรรุ่นใหม่ที่เป็นทายาทให้เข้ามาทดแทนเกษตรกรรุ่นเก่าที่เข้าสู่สังคมผู้สูงอายุ และคืนกำไรให้กับเกษตรกรที่ชำระดี โดยกำหนดกลุ่มเป้าหมายเป็นเกษตรกรลูกค้ารายย่อยที่มีหนี้สินต้นเงินกู้รายละไม่เกิน 300,000 บาท จำนวนประมาณ 2,897,000 ราย หนี้สินจำนวนประมาณ 334,525 ล้านบาท ดำเนินการตั้งแต่วันที่ 1 พ.ย. 2559 - 31 มี.ค. 2561 ทั้งนี้ มาตรการฯ ประกอบด้วย 3 โครงการ ดังนี้  2.1 **โครงการปลดเปลื้องหนี้สินให้เกษตรกรรายย่อยที่มีเหตุผิดปกติ** เช่น เสียชีวิต พิการ ทุพพลภาพ เจ็บป่วยเรื้อรัง มีปัญหาสุขภาพจนไม่สามารถประกอบอาชีพได้ เป็นต้น มีหนี้ค้างชำระหรือเป็นหนี้ปรับปรุงโครงสร้างหนี้ จะดำเนินโครงการใน 2 กรณี ได้แก่  1) หากไม่มีหลักประกันจำนองและไม่มีทายาทรับช่วงการผลิต  1.1) วิธีดำเนินการ : ธ.ก.ส. จะสอบทานสถานะของเกษตรกรและพิจารณาจำหน่ายหนี้เงินกู้ออกจากบัญชีเป็นหนี้สูญ ตามหลักเกณฑ์การจำหน่ายทรัพย์สินประเภทลูกหนี้ออกจากบัญชีเป็นหนี้สูญของ ธ.ก.ส.  1.2) เกษตรกรเป้าหมาย : เกษตรกรจำนวนประมาณ 50,000 รายหนี้สินจำนวนประมาณ 4,500 ล้านบาท  2) หากมีหลักประกันจำนองและมีทายาทรับช่วงการผลิต  2.1) วิธีดำเนินการ : ธ.ก.ส. จะสอบทานข้อมูลเพื่อพิจารณาปรับปรุงโครงสร้างหนี้ให้แก่ทายาทตามศักยภาพ โดยให้ชำระต้นเงินร้อยละ 50 ภายในระยะเวลา 5 ปี และพักชำระต้นเงินเป็นระยะเวลา 2 ปี คิดดอกเบี้ยเงินกู้ที่ปรับปรุงโครงสร้างหนี้ในอัตรา Minimum Retail Rate (MRR) (ปัจจุบัน MRR ของ ธ.ก.ส. เท่ากับร้อยละ 7) ส่วนต้นเงินที่เหลือพร้อมทั้งดอกเบี้ยค้างชำระก่อนเข้าโครงการให้พักไว้ เมื่อทายาทชำระหนี้ต้นเงินตามแผนปรับปรุงโครงสร้างหนี้แล้ว ธ.ก.ส. จะลดดอกเบี้ยที่พักไว้ทั้งจำนวนส่วนต้นเงินที่พักไว้อีกร้อยละ 50 จะพิจารณาปรับปรุงโครงสร้างหนี้ตามศักยภาพในภายหลัง  2.2) เกษตรกรเป้าหมาย : เกษตรกรจำนวนประมาณ 85,000 ราย หนี้สินจำนวนประมาณ 11,025 ล้านบาท  ทั้งนี้ ธ.ก.ส. รับภาระเอง  2.2 **โครงการปรับปรุงโครงสร้างหนี้และลดภาระหนี้สินให้เกษตรกร** ที่มีหนี้เป็นภาระหนัก มีหนี้ค้างชำระหรือเป็นหนี้ปรับปรุงโครงสร้างหนี้ จะดำเนินโครงการใน 2 กรณี ได้แก่  1) หากเป็นเกษตรกรที่มีอายุตั้งแต่ 60 ปีขึ้นไป และเป็นลูกค้า ธ.ก.ส. มาแล้วไม่น้อยกว่า 5 ปี และมีทายาทเข้าเป็นลูกค้าแทน  1.1) วิธีดำเนินการ : ธ.ก.ส. จะรับทายาทเข้าเป็นลูกค้าแทนเกษตรกรรายเดิมและสอบทานข้อมูลเพื่อพิจารณาปรับปรุงโครงสร้างหนี้ให้แก่ทายาทตามศักยภาพ โดยให้ชำระต้นเงินร้อยละ 50 ภายในระยะเวลา 5 ปี และพักชำระต้นเงินเป็นระยะเวลา 2 ปี คิดดอกเบี้ยเงินกู้ที่ปรับปรุงโครงสร้างหนี้ในอัตรา MRR ส่วนต้นเงินที่เหลือพร้อมทั้งดอกเบี้ยค้างชำระก่อนโครงการให้พักไว้ เมื่อทายาทชำระหนี้ต้นเงินตามแผนปรับปรุงโครงสร้างหนี้แล้ว ธ.ก.ส. จะลดดอกเบี้ยที่พักไว้จำนวนร้อยละ 80 ส่วนต้นเงินที่พักไว้อีกร้อยละ 50 จะพิจารณาปรับปรุงโครงสร้างหนี้ตามศักยภาพในภายหลัง  1.2) เกษตรกรเป้าหมาย : เกษตรกรจำนวนประมาณ 200,000 ราย หนี้สินจำนวนประมาณ 17,000 ล้านบาท  2) เป็นเกษตรกรที่เป็นลูกค้า ธ.ก.ส. มาแล้วไม่น้อยกว่า 5 ปี  2.1) วิธีดำเนินการ : ธ.ก.ส. จะสอบทานข้อมูลเพื่อพิจารณาปรับปรุงโครงสร้างหนี้ตามศักยภาพ  โดยให้ชำระหนี้ตามศักยภาพ โดยให้ชำระต้นเงินร้อยละ 50 ภายในระยะเวลา 5 ปี และพักชำระต้นเงินเป็นระยะเวลา  2 ปี คิดดอกเบี้ยเงินกู้ที่ปรับปรุงโครงสร้างหนี้ในอัตรา MRR ส่วนต้นเงินที่เหลือพร้อมทั้งดอกเบี้ยค้างชำระก่อนเข้าโครงการให้พักไว้ เมื่อชำระหนี้ต้นเงินตามแผนปรับปรุงโครงสร้างหนี้ ธ.ก.ส. จะลดดอกเบี้ยที่พักไว้จำนวนร้อยละ 50 ส่วนต้นเงินที่พักไว้อีกร้อยละ 50 จะพิจารณาปรับปรุงโครงสร้างหนี้ตามศักยภาพในภายหลัง  2.2) เกษตรกรเป้าหมาย : เกษตรกรจำนวนประมาณ 340,000 ราย หนี้สินจำนวนประมาณ 30,000 ล้านบาท  ทั้งนี้ คาดว่าจะมีเกษตรกรและทายาทได้รับการช่วยเหลือด้วยการปรับปรุงโครงสร้างหนี้และลดภาระหนี้ตามโครงการจำนวน 675,000 ราย จำนวนดอกเบี้ยที่ลดให้ประมาณ 10,000 ล้านบาท โดย ธ.ก.ส. รับภาระเอง  2.3 **โครงการชำระดีมีคืนแก่เกษตรกรที่ไม่มีปัญหาการชำระหนี้**  1) วิธีดำเนินการ : สำหรับเกษตรกรที่ไม่มีปัญหาการชำระหนี้ ธ.ก.ส. จะคืนดอกเบี้ยในส่วนที่ลูกค้าส่งชำระระหว่างวันที่ 1 พ.ย. 2559 – 31 ต.ค. 2560 ในอัตราร้อยละ 30 ของจำนวนดอกเบี้ยที่ชำระ โดย ธ.ก.ส. จะนำดอกเบี้ยที่คืนให้ลูกค้ามาลดภาระหนี้โดยตัดเงินต้นให้ลูกค้าในกรณีที่มีหนี้คงเหลือ และคืนให้ลูกค้าเป็นเงินสดในกรณีที่ไม่มีหนี้คงเหลือ และคืนให้ลูกค้าเป็นเงินสดในกรณีที่ไม่มีหนี้คงเหลือ พร้อมทั้งสนับสนุนสินเชื่อเพื่อเป็นค่าใช้จ่ายในครัวเรือนกรณีฉุกเฉินจำเป็น (A – Cash) รายละไม่เกิน 100,000 บาท วงเงินประมาณ 50,000 ล้านบาท  2) เกษตรกรเป้าหมาย : เกษตรกรจำนวนประมาณ 2,222,000 ราย หนี้สิน จำนวน ประมาณ 272,000 ล้านบาท  ทั้งนี้ ขอให้ ธ.ก.ส. สามารถนำค่าใช้จ่ายในการทำโครงการบวกกลับกำไรสุทธิ เพื่อการคำนวณโบนัสพนักงานได้ และนำค่าใช้จ่ายในการจัดทำโครงการปรับตัวชี้วัดทางการเงินที่เกี่ยวข้องตามบันทึกข้อตกลงประเมินผลการดำเนินงานรัฐวิสาหกิจประจำปีบัญชี 2559 และเพื่อให้สามารถจ่ายแรงจูงใจ พนักงานในส่วนที่เป็นตัวเงินตามระบบประเมินผลการดำเนินงานรัฐวิสาหกิจได้ตามผลการประเมิน ประจำปีบัญชี 2559 จึงขอผ่อนคลายมติคณะรัฐมนตรีเมื่อวันที่ 2 ก.ค. 2556 ในส่วนของการกำหนดวงเงินต่อกำไร เพื่อการจัดสรรโบนัส ประจำปีบัญชี 2559 รวมทั้งขอให้มีการคำนวณการจ่ายเงินปันผลแก่ผู้ถือหุ้น ธ.ก.ส. จากกำไรสุทธิและผลประกอบการจริงของ ธ.ก.ส. ประจำปีบัญชี 2559  **มติ ครม. :** เห็นชอบตามที่ กค. เสนอ | **หน่วยงานที่รับผิดชอบ** : กค./กษ. (สศก.)  **ประโยชน์ที่ได้รับ :**  เพื่อเพิ่มรายได้ให้แก่เกษตรกรที่มีรายได้น้อยให้มีรายได้เพียงพอสำหรับการดำรงชีวิต  **กำหนดรายงานผลการปฏิบัติเพื่อเสนอ ครม. :**  **-** |

**ผลการประชุมคณะรัฐมนตรี**

**ครั้งที่ 38/2559 วันอังคารที่ 27 กันยายน 2559**

**กระทรวงเกษตรและสหกรณ์**

**เรื่องเพื่อพิจารณา (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **270959**  **เรื่อง** **:** กรอบและงบประมาณของรัฐวิสาหกิจประจำปีงบประมาณ 2560  **สารัตถะ :** สศช. เสนอ ครม. ดังนี้  1. **เห็นชอบ**กรอบและงบลงทุนของรัฐวิสาหกิจประจำปีงบประมาณ 2560 วงเงินดำเนินการ จำนวน 1,520,541 ล้านบาท และวงเงินเบิกจ่ายลงทุน จำนวน 580,980 ล้านบาท สำหรับโครงการที่ยังไม่ได้รับความเห็นชอบจากคณะรัฐมนตรีและการลงทุนที่ใช้เงินงบประมาณตามพระราชบัญญัติงบประมาณรายจ่ายประจำปี งบประมาณ พ.ศ. 2560 เห็นควรให้ดำเนินการได้เมื่อได้รับอนุมัติตามขั้นตอนแล้ว ทั้งนี้ กำหนดเป้าหมายให้รัฐวิสาหกิจเบิกจ่ายลงทุนไม่น้อยกว่าร้อยละ 95 ของกรอบวงเงินอนุมัติเบิกจ่ายลงทุน  2. **เห็นชอบ**ให้ สศช. ปรับวงเงินลงทุนของรัฐวิสาหกิจประจำปี งบประมาณ 2560 ให้สอดคล้องกับผลการจัดสรรงบประมาณตามพระราชบัญญัติงบประมาณรายจ่ายประจำปีงบประมาณ พ.ศ. 2560 และการอนุมัติลงทุนเพิ่มเติมตามมติคณะรัฐมนตรี  3. มอบหมายให้คณะกรรมการพัฒนาการเศรษฐกิจและสังคมแห่งชาติ (คณะกรรมการฯ) เป็นผู้พิจารณาอนุมัติการเปลี่ยนแปลงงบลงทุนระหว่างปีในส่วนงบลงทุนเพื่อการดำเนินงานปกติและโครงการต่อเนื่องที่การเปลี่ยนแปลงไม่มีผลกระทบต่อสาระสำคัญและกรอบวงเงินโครงการที่คณะรัฐมนตรีได้อนุมัติไว้แล้ว โดยกรณีการปรับลดเป้าหมายการลงทุนต้องเป็นเหตุจากปัจจัยภายนอกที่รัฐวิสาหกิจไม่สามารถบริหารจัดการได้เท่านั้น  4. ให้รัฐวิสาหกิจรายงานผลความก้าวหน้าของการดำเนินงานและการลงทุนปี 2560 ให้ สศช. ทราบภายในทุกวันที่ 5 ของทุกเดือนอย่างเคร่งครัด และให้กระทรวงเจ้าสังกัดรับข้อเสนอแนะเชิงนโยบาย ระดับกระทรวง และระดับองค์กรไปพิจารณาดำเนินการ รวมทั้งรายงานผลการดำเนินงานตามข้อเสนอแนะและความก้าวหน้าการดำเนินโครงการลงทุนทุกไตรมาส เพื่อประโยชน์ในการติดตามประเมินผลการดำเนินงานและการลงทุนของรัฐวิสาหกิจได้อย่างต่อเนื่อง  5. **รับทราบ**ประมาณการงบทำการประจำปีงบประมาณ 2560 ที่คาดว่าจะมีกำไรสุทธิ ประมาณ 107,722 ล้านบาท และรับทราบประมาณการแนวโน้มการดำเนินงานช่วงปี 2561 – 2563 ของรัฐวิสาหกิจในเบื้องต้นที่คาดว่าจะมีการลงทุนเฉลี่ยประมาณปีละ 720,313 ล้านบาท และผลประกอบการจะมีกำไรสุทธิเฉลี่ยประมาณปีละ 102,711 ล้านบาท  โดยมีรายละเอียดสรุปได้ ดังนี้  ๑. กรอบและงบประมาณของรัฐวิสาหกิจประจำปีงบประมาณ 2560 เป็นเรื่องที่เข้าข่ายที่จะต้องนำเสนอคณะรัฐมนตรีตามที่กำหนดในพระราชกฤษฎีกาว่าด้วยการเสนอเรื่องและการประชุมคณะรัฐมนตรี พ.ศ. ๒๕๔๘ มาตรา ๔ (๑) รวมทั้งเป็นไปตามพระราชบัญญัติพัฒนาการเศรษฐกิจและสังคมแห่งชาติ พ.ศ. ๒๕๒๑ มาตรา ๑๒ (๔) และระเบียบสำนักนายกรัฐมนตรีว่าด้วยงบลงทุนของรัฐวิสาหกิจ พ.ศ. ๒๕๕๐  ๒. งบประมาณประจำปีของรัฐวิสาหกิจเป็นการดำเนินงานต่อเนื่องและงานตามภารกิจปกติที่ต้องดำเนินการเป็นประจำทุกปี และต้องได้รับการอนุมัติจากคณะรัฐมนตรีก่อนดำเนินการ เพื่อให้รัฐวิสาหกิจสามารถดำเนินการได้อย่างต่อเนื่องตั้งแต่เริ่มปีงบประมาณ (๑ ตุลาคม ๒๕๕9) โดยเฉพาะการเบิกจ่ายลงทุนตามสัญญาที่ได้ผูกพันไว้แล้ว  3. ข้อเสนองบประมาณรัฐวิสาหกิจประจำปีงบประมาณปี 2560 รัฐวิสาหกิจจำนวน 55 แห่ง ภายใต้สังกัด 16 กระทรวง ได้ส่งงบประมาณประจำปีงบประมาณ 2560 ให้ สศช. พิจารณา ซึ่ง สศช. ได้เห็นชอบ กรอบและงบประมาณของรัฐวิสาหกิจประจำปีงบประมาณ 2560 วงเงินดำเนินการ จำนวน 1,633,347 ล้านบาท และวงเงินเบิกจ่ายลงทุน จำนวน 617,188 ล้านบาท ประกอบด้วย  1) กรอบการลงทุนสำหรับงานตามภารกิจปกติวงเงิน 291,861 ล้านบาท แยกเป็น งบลงทุนที่ขออนุมัติรายปี 47,772 ล้านบาท และงบลงทุนที่จัดทำเป็นแผนระยะยาว 244,089 ล้านบาท  2) โครงการต่อเนื่องวงเงินดำเนินการ จำนวน 325,327 ล้านบาท  4. ในส่วนของกรอบและงบประมาณของรัฐวิสาหกิจประจำปีงบประมาณ 2560 ที่เกี่ยวข้องในสังกัดกระทรวงเกษตรและสหกรณ์ ได้เสนอขอรับจัดสรร วงเงิน 1,924.67 และได้รับอนุมัติ วงเงิน 797.98 ล้านบาท (ได้ผ่านการพิจารณาของคณะกรรมการพัฒนาการเศรษฐกิจและสังคมแห่งชาติ เมื่อวันที่ 16 มิถุนายน ๒๕59 แล้ว) เนื่องจากส่วนใหญ่เป็นการลงทุนเพื่อเพิ่มศักยภาพการผลิต รักษาคุณภาพตามมาตรฐานและเป็นการเพิ่มมูลค่าผลผลิตทางการเกษตร รวมทั้งเพิ่มประสิทธิภาพการดำเนินงานและการบริการ จำแนกได้ดังนี้   |  |  |  |  |  |  |  | | --- | --- | --- | --- | --- | --- | --- | | **สรุปผลการพิจารณา** | **ข้อเสนอ** | | **ปรับเพิ่ม (ลด)** | | **อนุมัติ** | | | **ดำเนินการ** | **เบิกจ่าย** | **ดำเนินการ** | **เบิกจ่าย** | **ดำเนินการ** | **เบิกจ่าย** | | **กยท.** | 1,608.44 | 1,608.44 | (1,091.88) | (1,091.88) | 516.56 | 516.56 | | **อ.ส.ค.** | 170.96 | 170.96 | - | - | 170.96 | 170.96 | | **อสป.** | 141.27 | 141.27 | (34.81) | (34.81) | 106.46 | 106.46 | | **อ.ต.ก.** | 4.00 | 4.00 | - | - | 4.00 | 4.00 | | **รวม** | 1924.67 | 1,924.67 | (1,126.69) | (1,126.69) | 797.98 | 797.98 |   ทั้งนี้ โดยปรับลดวงเงินดำเนินการและเบิกจ่ายลงทุน จำนวน 1,126.69 ล้านบาท เพื่อให้สอดคล้องตามหลักเกณฑ์และวิธีการปฏิบัติเกี่ยวกับงบลงทุนของรัฐวิสาหกิจ และความพร้อมของเงินงบประมาณแผ่นดินในเบื้องต้น ดังนี้  1) กยท. ปรับลดวงเงินดำเนินการและเบิกจ่ายลงทุนของงบรายปี จำนวน 1,091.88 ล้านบาท เพื่อให้สอดคล้องกับความจำเป็นในปัจจุบันสำหรับแหล่งเงินทุนจากรายได้ของ กยท. ซึ่งมาจากเงินกองทุนพัฒนายางพารา กยท. จะต้องพิจารณาการใช้จ่ายให้สอดคล้องกับวัตถุประสงค์ของกองทุนฯ ตามมาตรา 49 แห่ง พ.ร.บ. การยางแห่งประเทศไทย พ.ศ. 2558 ที่กำหนดสัดส่วนการใช้เงินกองทุนไว้อย่างชัดเจน  2) อสป. ปรับลดวงเงินดำเนินการและเบิกจ่ายลงทุน จำนวน 34.81 ล้านบาท ประกอบด้วย  สิ่งก่อสร้าง จำนวน 0.06 ล้านบาท และเครื่องมือเครื่องใช้ขนาดเล็ก จำนวน 34.75 ล้านบาท  **มติ ครม. :** รับทราบและเห็นชอบตามที่ สศช. เสนอ และให้ สศช. และหน่วยงานที่เกี่ยวข้องรับความเห็นของ กค. และ สงป. ไปดำเนินการในส่วนที่เกี่ยวข้องต่อไปด้วย | **หน่วยงานที่รับผิดชอบ** : สศช./กษ. (สศก.)  **ประโยชน์ที่ได้รับ :**  เพื่อเพิ่มประสิทธิภาพการดำเนินงานของรัฐวิสาหกิจ  **กำหนดรายงานผลการปฏิบัติเพื่อเสนอ ครม. :**  **-** |

**ผลการประชุมคณะรัฐมนตรี**

**ครั้งที่ 38/2559 วันอังคารที่ 27 กันยายน 2559**

**กระทรวงเกษตรและสหกรณ์**

**เรื่องเพื่อพิจารณา (กษ.เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **270959**  **เรื่อง** **:** การบริหารโครงการลงทุนภายใต้พระราชกำหนดให้อำนาจกระทรวงการคลังกู้เงินเพื่อฟื้นฟูและเสริมสร้างความมั่นคงทางเศรษฐกิจ พ.ศ. 2552  **สารัตถะ :** กค. เสนอ ครม. พิจารณา ดังนี้  1. อนุมัติการขยายระยะเวลาการดำเนินงานและการเบิกจ่ายเงินกู้สำหรับโครงการตามมาตรการกระตุ้นเศรษฐกิจระยะ 3 เดือนแรก จนถึงวันที่ 30 ก.ย. 2559 รวมทั้งสิ้น 110 รายการ วงเงินรวม 385,787,172.54 บาท ทั้งนี้ หากหน่วยงานไม่สามารถดำเนินการได้แล้วเสร็จให้ใช้เงินจากแหล่งอื่นต่อไป และอนุมัติการดำเนินงานและ การเบิกจ่ายเงินกู้ที่เกินกรอบระยะเวลาที่ ครม. อนุมัติ เมื่อวันที่ 24 พ.ย. 2558 โดยให้สัตยาบันการดำเนินงานและ การเบิกจ่ายเงินกู้โครงการตามมาตรการกระตุ้นเศรษฐกิจระยะ 3 เดือนแรกที่ดำเนินการไปแล้วของสำนักปลัดกระทรวงสาธารณสุข (สป.สธ.) จำนวน 10 รายการ วงเงิน 28,604,502.00 บาท และสำนักคณะกรรมการการศึกษา ขั้นพื้นฐาน (สพฐ.) จำนวน 3 รายการ วงเงิน 2,733,390.00 บาท  2. อนุมัติการขอยกเลิกการดำเนินโครงการตามมาตรการกระตุ้นเศรษฐกิจระยะ 3 เดือนแรก จำนวน 24 รายการ วงเงินรวม 30,740,762.68 บาท  3. อนุมัติให้กรมบัญชีกลางเป็นผู้ดำเนินการดึงเงินเหลือจ่ายคืนจากหน่วยงานเจ้าของโครงการโดยตรงหลังจากวันที่ 30 ก.ย. 2559 ตามที่ ครม. ขยายระยะเวลาการดำเนินการและเบิกจ่าย ตามข้อ 1 เพื่อสำนักงานบริหารหนี้สาธารณะ (สบน.) จะได้ดำเนินการปิดบัญชีแผนปฏิบัติการไทยเข้มแข็ง 2555 และนำส่งคลังเป็นรายได้แผ่นดิน ตามระเบียบสำนักนายกรัฐมนตรีว่าด้วยการบริหารโครงการตามแผนปฏิบัติการไทยเข้มแข็ง 2555 พ.ศ. 2552 ต่อไป  4. เห็นชอบการทบทวนมติ ครม. เมื่อวันที่ 24 พ.ย. 2558 เรื่อง การบริหารโครงการลงทุนภายใต้พระราชกำหนดให้อำนาจ กค. กู้เงินเพื่อฟื้นฟูและเสริมสร้างความมั่นคงทางเศรษฐกิจ พ.ศ. 2552 จากเดิม “เห็นชอบการปิดโครงการภายใต้แผนปฏิบัติการไทยเข้มแข็ง 2555 และยุติการดำเนินงานของคณะกรรมการกลั่นกรองและบริหารโครงการภายใต้แผนปฏิบัติการไทยเข้มแข็ง 2555 ภายในวันที่ 31 ก.ค. 2559” เป็น “เห็นชอบการปิดโครงการภายใต้แผนปฏิบัติการไทยเข้มแข็ง 2555 ภายในวันที่ 30 ก.ย. 2559 และยุติการดำเนินงานของคณะกรรมการกลั่นกรองและบริหารโครงการภายใต้แผนปฏิบัติการไทยเข้มแข็ง 2555 เมื่อเสร็จสิ้นภารกิจ”  5. อนุมัติการดำเนินการและการเบิกจ่ายเงินกู้เกินกรอบระยะเวลาที่ ครม. มีมติอนุมัติ โดยให้สัตยาบัน การดำเนินการและเบิกจ่ายเงินกู้ของโครงการภายใต้แผนปฏิบัติการไทยเข้มแข็ง 2555 สำหรับโครงการจ้างที่ปรึกษาควบคุมงานก่อสร้างระบบสูบน้ำและระบบส่งน้ำ MC1 พร้อมอาคารประกอบ โครงการพัฒนาลุ่มน้ำตาปี – พุมดวง จังหวัดสุราษฎร์ธานี ของ ชป. จำนวนทั้งสิ้น 2.17 ล้านบาท  6. อนุมัติการจัดสรรวงเงินสำรองจ่ายของ สป.สธ. จำนวน 1 รายการ วงเงิน 2,355,74200 บาท  โดยมีรายละเอียดสรุปได้ ดังนี้  กค. รายงานว่าคณะกรรมการกลั่นกรองและบริหารโครงการภายใต้แผนปฏิบัติการไทยเข้มแข็ง 2555  (คณะกรรมการฯ) ได้พิจารณาเรื่องที่เกี่ยวข้องกับการบริหารโครงการภายใต้แผนปฏิบัติการไทยเข้มแข็ง 2555  เพื่อนำเสนอ ครม. ดังนี้  1. **แนวทางการบริหารโครงการตามมาตรการกระตุ้นเศรษฐกิจ ระยะ 3 เดือนแรก ที่ไม่สามารถ เบิกจ่ายเงินให้แล้วเสร็จได้ภายใน 360 วัน นับจากวันลงนามในสัญญา (ตามมติ ครม. เมื่อวันที่ 24 พ.ย. 2558)** หน่วยงานเจ้าของโครงการตามมาตรการกระตุ้นเศรษฐกิจระยะ 3 เดือนแรก ได้แก่ สป.สธ. สำนักงานคณะกรรมการการอาชีวศึกษา (สอศ.) สำนักงานคณะกรรมการการอุดมศึกษา (สกอ.) และ สพฐ. ได้มีหนังสือถึง สบน. เพื่อเสนอ คณะกรรมการฯ พิจารณาโครงการที่ดำเนินการและเบิกจ่ายไม่ทันภายในเวลา 360 วัน นับจากวันลงนามในสัญญา  และโครงการเบิกจ่ายเงินเกินกรอบระยะเวลาตามมติ ครม. เมื่อวันที่ 24 พ.ย. 2558 กำหนด ซึ่งคณะกรรมการฯ พิจารณาแล้วเห็นควรดำเนินการเสนอ ครม. พิจารณาขยายระยะเวลาการดำเนินโครงการและการเบิกจ่ายเงินจนถึง วันที่ 30 ก.ย. 2559 และพิจารณาอนุมัติการดำเนินการ ดังนี้  1.1 **การขอขยายระยะเวลาการดำเนินงานและการเบิกจ่ายเงินกู้สำหรับโครงการตามมาตรการกระตุ้นเศรษฐกิจ ระยะ 3 เดือนแรก** (โครงการของ สป.สธ. สอศ. สกอ. และ สพฐ.) รวมทั้งสิ้น 110 รายการ วงเงินรวม 385,787,172.54 บาท เป็นโครงการที่ดำเนินการเสร็จสิ้นแล้ว และ/หรือมีการดำเนินการและเบิกจ่ายเงินไปแล้วบางส่วน คณะกรรมการฯ พิจารณาแล้วเห็นควรเสนอ ครม. พิจารณาอนุมัติการขยายระยะเวลาการดำเนินงานและ การเบิกจ่ายเงินกู้จนถึงวันที่ 30 ก.ย. 2559 เพื่อให้สามารถดำเนินการได้บรรลุวัตถุประสงค์ของโครงการ ทั้งนี้  หากไม่สามารถดำเนินการได้แล้วเสร็จให้ใช้เงินจากแหล่งอื่นต่อไป อย่างไรก็ตามสำหรับโครงการของ สป.สธ. และ สพฐ. ที่มีรายการเบิกจ่ายเงินกู้เกินกรอบระยะเวลาตามมติ ครม. เมื่อวันที่ 24 พ.ย. 2558 เนื่องจากปัจจัยภายนอก ที่หน่วยงานเจ้าของโครงการไม่สามารถควบคุมได้ อาทิ สภาวะอากาศในฤดูฝน ประกอบกับขาดแคลนแรงงาน จึงทำให้การดำเนินงานล่าช้าแต่ผู้รับจ้างดำเนินการเสร็จแล้ว จึงมีความจำเป็นต้องเบิกจ่ายเงินตามงวดงานในสัญญาให้แก่ผู้รับจ้าง ทั้งนี้ สป.สธ. และ สพฐ. ได้มีหนังสือขอสัตยาบันแล้ว คณะกรรมการฯ จึงเห็นควรนำเสนอ ครม. พิจารณาเพื่อให้สัตยาบันการดำเนินงานและการเบิกจ่ายเงินโครงการตามมาตรการกระตุ้นเศรษฐกิจระยะ 3 เดือนแรก ที่ดำเนินการแล้ว ของ สป.สธ. จำนวน 10 รายการ วงเงิน 28,604,502.00 บาท และ สพฐ. 3 รายการ วงเงิน 2,733,390.00 บาท  รวมทั้งสิ้น 13 รายการ วงเงินรวม 31,337,892.00 ล้านบาท สรุปจำนวนรายการและวงเงินที่ขอขยายระยะเวลาและเบิกจ่ายเงินกู้ถึงวันที่ 30 ก.ย. 2559 ดังนี้  1) สป.สธ. รายการที่คณะกรรมการเห็นควรขยายระยะเวลาดำเนินการและเบิกจ่ายจนถึง 30 ก.ย. 59 จำนวน 85 รายการ วงเงิน 348,079,690.54 บาท รายการที่หน่วยงานขอสัตยาบันการดำเนินงานและการเบิกจ่ายเงินเกินกรอบมติ ครม. 24 พ.ย. 58 จำนวน 10 รายการ วงเงิน 28,604,502.00 บาท  2) สอศ. รายการที่คณะกรรมการเห็นควรขยายระยะเวลาดำเนินการและเบิกจ่ายจนถึง 30 ก.ย. 59 จำนวน 4 รายการ วงเงิน 2,636,000.00 บาท  3) สกอ. รายการที่คณะกรรมการเห็นควรขยายระยะเวลาดำเนินการและเบิกจ่ายจนถึง 30 ก.ย. 59 จำนวน 1 รายการ วงเงิน 137,990.00 บาท  4) สพฐ. รายการที่คณะกรรมการเห็นควรขยายระยะเวลาดำเนินการและเบิกจ่ายจนถึง 30 ก.ย. 59 จำนวน 7 รายการ วงเงิน 3,595,600.00 บาท รายการที่หน่วยงานขอสัตยาบันการดำเนินงานและการเบิกจ่ายเงินเกินกรอบมติ ครม. 24 พ.ย. 58 จำนวน 3 รายการ วงเงิน 2,733,390.00 บาท  **รวม รายการที่คณะกรรมการเห็นควรขยายระยะเวลาดำเนินการและเบิกจ่ายจนถึง 30 ก.ย. 59 จำนวน 97 รายการ วงเงินรวม 354,449,280.54 บาท รายการที่หน่วยงานขอสัตยาบันการดำเนินงานและการเบิกจ่ายเงินเกินกรอบมติ ครม. 24 พ.ย. 58 จำนวน 13 รายการ วงเงิน 31,337,892.00 บาท**  **รวมทั้งสิ้น 110 รายการ385,787,172.54 บาท**  1.2 **การขอยกเลิกการดำเนินโครงการตามมาตรการกระตุ้นเศรษฐกิจ ระยะ 3 เดือนแรก**  คณะกรรมการฯ พิจารณาแล้วเห็นควรนำเสนอ ครม. พิจารณาอนุมัติการขอยกเลิกการดำเนินโครงการ จำนวน  24 รายการ วงเงินรวม 30,740,762.68 บาท เป็นโครงการของ สป.สธ. จำนวน 12 รายการ วงเงิน 24,535,000.00 บาท สอศ. จำนวน 3 รายการ วงเงิน 2,096,562.68 บาท และ สพฐ. **จำนวน 9 รายการ วงเงิน 4,109,200.00 บาท**  2. **การคืนเงินเหลือจ่ายและการปิดบัญชีแผนปฏิบัติการไทยเข้มแข็ง 2555** ตามระเบียบสำนักนายกรัฐมนตรีว่าด้วยการบริหารโครงการตามแผนปฏิบัติการไทยเข้มแข็ง 2555 พ.ศ. 2552 ข้อ 28 กำหนดว่า  เมื่อดำเนินการและเบิกจ่ายเงินเสร็จสิ้นครบทุกโครงการแล้ว ให้ สบน. ปิดบัญชีแผนปฏิบัติการไทยเข้มแข็ง 2555 และนำเงินที่เหลือในบัญชีส่งคลังเป็นรายได้แผ่นดิน อย่างไรก็ดี สบน. จะปิดบัญชีได้ก็ต่อเมื่อหน่วยงานเจ้าของโครงการคืนเงินเหลือจ่ายครบถ้วนแล้ว ซึ่งตามหนังสือกรมบัญชีกลาง ที่ กค 0409.3/ว.407 เรื่อง แนวทางปฏิบัติสำหรับการภายใต้แผนปฏิบัติการไทยเข้มแข็ง 2555 ในระบบ GFMIS ลงวันที่ 20 ต.ค. 2553 หน่วยงานเจ้าของโครงการจะต้องเป็นผู้ดำเนินการโอนคืนเงินเหลือจ่ายโครงการภายใต้แผนปฏิบัติการไทยเข้มแข็ง 2555 อย่างไรก็ตาม คณะกรรมการฯ พิจารณาแล้วเห็นว่าอาจทำให้ดำเนินการล่าช้า เนื่องจากมีหน่วยงานได้มีการบุบเลิก หรือย้ายส่วนราชการ จึงเห็นควรนำเสนอ ครม. พิจารณาอนุมัติให้กรมบัญชีกลางเป็นผู้ดำเนินการ**ดึงเงินเหลือจ่ายคืนจากหน่วยงานเจ้าของโครงการโดยตรงหลังจากวันที่ 30 ก.ย. 2559** เพื่อ สบน. จะได้ดำเนินการปิดบัญชีแผนปฏิบัติการไทยเข้มแข็ง 2555 และนำส่งคลังเป็นรายได้แผ่นดินตามระเบียบสำนักนายกรัฐมนตรีดังกล่าว ต่อไป  3. **การขอทบทวนมติครม. เมื่อวันที่ 24 พ.ย. 2558** เนื่องจากคณะกรรมการฯ ได้เสนอ ครม. พิจารณาอนุมัติการขอขยายระยะเวลาการดำเนินงานและการเบิกจ่ายเงินกู้สำหรับโครงการตามมาตรการกระตุ้นเศรษฐกิจ  ระยะ 3 เดือนแรก จนถึงวันที่ 30 ก.ย. 2559 เพื่อให้สอดคล้องกับการขอขยายระยะเวลาการดำเนินงานและ การเบิกจ่ายเงินกู้ดังกล่าว คณะกรรมการฯ จึงเห็นควรนำเสนอครม. เพื่อพิจารณา**ทบทวนมติ ครม. เมื่อวันที่ 24 พ.ย. 2558** เรื่อง การบริหารโครงการลงทุนภายใต้พระราชกำหนดให้อำนาจ กค. กู้เงินเพื่อฟื้นฟูและเสริมสร้างความมั่นคงทางเศรษฐกิจ พ.ศ. 2552 **จากเดิม** “เห็นชอบการปิดโครงการภายใต้แผนปฏิบัติการไทยเข้มแข็ง 2555 และยุติ การดำเนินงานของคณะกรรมการกลั่นกรองและบริหารโครงการภายใต้แผนปฏิบัติการไทยเข้มแข็ง 2555 ภายในวันที่ 31 ก.ค. 2559” **เป็น** “เห็นชอบการปิดโครงการภายใต้แผนปฏิบัติการไทยเข้มแข็ง 2555 ภายในวันที่ 30 ก.ย. 2559 และยุติการดำเนินงานของคณะกรรมการกลั่นกรองและบริหารโครงการภายใต้แผนปฏิบัติการไทยเข้มแข็ง 2555 เมื่อเสร็จสิ้นภารกิจ”  4. **โครงการภายใต้แผนปฏิบัติการไทยเข้มแข็ง 2555 ที่เบิกจ่ายเงินเกินกรอบระยะเวลาที่ ครม. มีมติอนุมัติ** 9 ธ.ค. 2557 อนุมัติให้ กษ. โดย ชป. ได้รับการขยายระยะเวลาการดำเนินงานและการเบิกจ่ายสำหรับการจ้างก่อสร้างระบบสูบน้ำและระบบส่งน้ำ MC1 พร้อมอาคารประกอบโครงการพัฒนาลุ่มน้ำตาปี – พุมดวง จ.สุราษฎร์ธานี  ให้แล้วเสร็จภายในวันที่ 31 ธ.ค. 2557 อย่างไรก็ตาม จากการตรวจสอบข้อมูลการเบิกจ่ายเงินกู้ของโครงการภายใต้แผนปฏิบัติการไทยเข้มแข็ง 2555 จากระบบ GFMIS ณ วันที่ 25 พ.ค. 2559 พบว่าโครงการดังกล่าวของ ชป.  ได้เบิกจ่ายเงินกู้เกินกรอบระยะเวลาที่ ครม. มีมติอนุมัติ ชป. จึงขอสัตยาบันโดยผ่านความเห็นชอบของ รมว.กษ. แล้ว คณะกรรมการฯ พิจารณาแล้วเห็นควรนำเสนอ ครม. พิจารณา**เพื่อให้สัตยาบันการดำเนินการและการเบิกจ่ายเงินกู้** ของโครงการภายใต้แผนปฏิบัติการไทยเข้มแข็ง 2555 ที่เกินกว่ากรอบระยะเวลาที่ ครม. มีมติอนุมัติสำหรับ**โครงการจ้างที่ปรึกษาควบคุมงานก่อสร้างระบบสูบน้ำและระบบส่งน้ำ Mc1 พร้อมอาคารประกอบโครงการพัฒนาลุ่มน้ำตาปี – พุมดวง จ.สุราษฎร์ธานี ของ ชป. จำนวน 2.17 ล้านบาท**  5. **รายการขออนุมัติใช้จ่ายจากเงินสำรองจ่ายฯ ของโครงการภายใต้แผนปฏิบัติการไทยเข้มแข็ง 2555** สงป. พิจารณาจัดสรรเงินสำรองจ่ายเพื่อเป็นเงินชดเชยค่างานสิ่งก่อสร้างตามสัญญาแบบปรับราคาได้ (ค่า K) และค่างานในส่วนที่เพิ่มสำหรับโครงการผลิตภัณฑ์และพัฒนาศักยภาพแพทย์และบุคลากรทางด้านสาธารณสุข รายการอาคารเรียนและหอนอน 10 ชั้น พื้นที่ใช้สอยประมาณ 6,890 ตร.ม. พร้อมอุปกรณ์ประกอบ**อาคารแบบเลขที่ 9039 จำนวน 1 หลัง ที่วิทยาลัยการสาธารณสุขสิรินธร จ.ขอนแก่น ของ สป.สธ**. วงเงิน 2,355,742.00 บาท ซึ่งคณะกรรมการฯพิจารณาแล้วเห็นสมควรเสนอ ครม. เพื่อพิจารณาอนุมัติการจัดสรรเงินสำรองจ่ายดังกล่าว  ความเห็นของ กษ.  กษ. โดย ชป. พิจารณาแล้ว เห็นด้วยกับข้อเสนอของ กค. ทั้ง 6 ข้อ เนื่องจากเรื่องดังกล่าวได้ผ่านการพิจารณาของคณะกรรมการกลั่นกรองและบริหารโครงการภายใต้แผนปฏิบัติการไทยเข้มแข็ง 2555 แล้ว และเพื่อให้การพิจารณาและการบริหารโครงการที่ได้รับการจัดสรรเงินกู้ตามพระราชกำหนดให้อำนาจ กค. กู้เงินเพื่อฟื้นฟูและเสริมสร้าง ความมั่นคงทางเศรษฐกิจ พ.ศ. 2552 ทั้งในส่วนของแผนปฏิบัติการไทยเข้มแข็ง 2555 และโครงการตามมาตรการกระตุ้นเศรษฐกิจ ระยะ 3 เดือนแรก เป็นไปตามเป้าหมายและบรรลุวัตถุประสงค์ที่วางไว้  **มติ ครม.** : 1. อนุมัติทั้ง 6 ข้อ ตามที่ กค. เสนอ  2. มอบหมายให้คณะกรรมการกลั่นกรองและบริหารโครงการภายใต้แผนปฏิบัติการไทยเข็มแข็ง 2555  และกระทรวงการคลังกำกับหน่วยงานเจ้าของโครงการให้ดำเนินงานและเบิกจ่ายเงินกู้ให้แล้วเสร็จภายในวันที่ 30 ก.ย. 2559 และเร่งรัดดำเนินการปิดโครงการลงทุนภายใต้พระราชกำหนดให้อำนาจ กค. กู้เงินเพื่อฟื้นฟูและเสริมสร้างความมั่นคงทางเศรษฐกิจ พ.ศ. 2552 เมื่อเสร็จสิ้นภารกิจ โดย ครม. จะไม่อนุมัติการขยายระยะเวลาดำเนินงานหรือการเบิกจ่ายเงินอีกต่อไป  3. ให้ กค. ร่วมกับหน่วยงานที่เกี่ยวข้องดำเนินการตรวจสอบสาเหตุการเบิกจ่ายเงินเกินกรอบระยะเวลาตามมติ ครม. ของส่วนราชการ รวมทั้งเสนอแนวทางป้องกันมิให้ปัญหาดังกล่าวเกิดขึ้นอีก แล้วเสนอ ครม. ทราบต่อไป | **หน่วยงานที่รับผิดชอบ** : กค./กษ. (ชป.)  **ประโยชน์ที่ได้รับ :**  เพื่อฟื้นฟูและเสริมสร้างความมั่นคงทางเศรษฐกิจ  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 38/2559 วันอังคารที่ 27 กันยายน 2559**

**กระทรวงเกษตรและสหกรณ์**

**เรื่องเพื่อพิจารณา (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **270959**  **เรื่อง** **:** ร่างพระราชกฤษฎีกาออกตามความในประมวลรัษฎากร จำนวน 3 ฉบับ (มาตรการภาษีเพื่อส่งเสริมการลงทุน ในจังหวัดชายแดนภาคใต้)  **สารัตถะ :** กค. เสนอ ครม. พิจารณาอนุมัติหลักการ ดังนี้  1. **ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... เพื่อส่งเสริมการลงทุนในทรัพย์สินของกิจการในท้องที่** โดยมีสาระสำคัญเป็นการกำหนดให้บริษัทหรือห้างหุ้นส่วนนิติบุคคลซึ่งมีสถานประกอบกิจการตั้งอยู่ในท้องที่ สามารถหักรายจ่ายการลงทุนหรือการต่อเติม เปลี่ยนแปลง ขยายออก หรือทำให้ดีขึ้น ซึ่งทรัพย์สินที่เกี่ยวเนื่องกับการผลิตสินค้าหรือการขายสินค้าหรือการให้บริการในท้องที่ดังกล่าว แต่ไม่ใช่เป็นการซ่อมแซมให้คงสภาพเดิม ได้เป็นจำนวน 2 เท่า  2. **ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..)  พ.ศ. .... เพื่อส่งเสริมผู้ประกอบการรายใหม่ (New Start – up) ในท้องที่** มีสาระสำคัญเป็นการยกเว้นภาษีเงินได้นิติบุคคลสำหรับกำไรสุทธิของบริษัทหรือห้างหุ้นส่วนนิติบุคคลในท้องที่เป็นระยะเวลา 5 รอบระยะเวลาบัญชี  3. **ร่างพระราชกฤษฎีกาออกตามความในประมวลรัษฎากร ว่าด้วยการลดอัตราและยกเว้นรัษฎากร (ฉบับที่ ..) พ.ศ. .... เพื่อส่งเสริมให้บุคลากรผู้มีความสามารถสูงนอกท้องที่ไปทำงานในท้องที่และส่งเสริมการลงทุนร่วมกันระหว่างกิจการที่มีศักยภาพนอกท้องที่กับกิจการที่มีศักยภาพในท้องที่** มีสาระสำคัญเป็นการ  3.1 กำหนดให้บุคคลผู้มีคุณสมบัติตามที่ประกาศกำหนดมีสิทธิเลือกเสียภาษีเงินได้บุคคลธรรมดาสำหรับเงินได้พึงประเมินที่ได้รับเนื่องจากการจ้างแรงงานของบริษัทหรือห้างหุ้นส่วนนิติบุคคล ซึ่งมีสถานประกอบกิจการตั้งอยู่ในท้องที่ในอัตราร้อยละ 3 ของเงินได้ โดยไม่ต้องนำไปรวมกับเงินได้พึงประเมินอื่น ๆ ในการคำนวณภาษีเงินได้บุคคลธรรมดา และ  3.2 กำหนดให้บริษัทหรือห้างหุ้นส่วนนิติบุคคลซึ่งไม่มีสถานประกอบกิจการตั้งอยู่ในท้องที่ สามารถหักรายจ่ายเงินลงทุนในหุ้นของบริษัทหรือห้างหุ้นส่วนนิติบุคคลอื่นในท้องที่เป็นจำนวน 2 เท่า ในลักษณะการยกเว้นภาษีเงินได้นิติบุคคลให้แก่บริษัทหรือห้างหุ้นส่วนนิติบุคคลนั้นเป็นจำนวน 2 เท่าของรายจ่ายจริง หากเป็นการลงทุนในหุ้นหรือการเป็นหุ้นส่วน ซึ่งเป็นการเพิ่มทุนของบริษัทหรือห้างหุ้นส่วนนิติบุคคลอื่น หรือเป็นการลงทุนเพื่อจัดตั้งบริษัทหรือ ห้างหุ้นส่วนนิติบุคคล ซึ่งมีสถานประกอบกิจการตั้งอยู่ในท้องที่  โดยมีรายละเอียดสรุปได้ ดังนี้  1. คณะกรรมการขับเคลื่อนการแก้ไขปัญหาจังหวัดชายแดนภาคใต้ ในการประชุมครั้งที่ 2/2559 เมื่อวันที่  8 ส.ค. 2559 ได้มีการพิจารณาข้อเสนอของภาคเอกชนเพื่อจูงใจให้ภาคเอกชนไปลงทุนในพื้นที่จังหวัดชายแดนภาคใต้ เช่น การยกเว้นภาษีเงินได้บุคคลธรรมดาให้แก่แรงงานวิชาชีพหรือผู้เชี่ยวชาญที่ไปทำงานในพื้นที่ การลดหย่อนภาษีเงินได้นิติบุคคลให้แก่กิจการที่จ้างแรงงานในพื้นที่มากกว่า 50 คนและกิจการตั้งใหม่ (Start - up) โดยมอบหมายให้ กค. รับข้อเสนอดังกล่าวไปพิจารณา  2. สศช. ได้จัดการประชุมพิจารณาแผนงานโครงการภายใต้**เมืองต้นแบบ “สามเหลี่ยมมั่นคง มั่งคั่ง ยั่งยืน”**  เมื่อวันที่ 9 ส.ค. 2559 ตามมติ ครม. เมื่อวันที่ 2 ส.ค. 2559 ซึ่งรับทราบผลการประชุม เรื่อง แนวทางการพัฒนาเศรษฐกิจและสังคมในจังหวัดชายแดนภาคใต้ ระหว่างนายกรัฐมนตรีกับส่วนราชการ ภาคเอกชน และศูนย์อำนวยการบริหารจังหวัดชายแดนภาคใต้ (ศอ.บต.) และมอบหมายให้ สศช. ศอ.บต. และหน่วยงานภาครัฐและภาคเอกชน จัดทำรายละเอียดโครงการเมืองต้นแบบดังกล่าว อันได้แก่ อำเภอหนองจิก จังหวัดปัตตานี (เมืองต้นแบบอุตสาหกรรมเกษตร) อำเภอสุไหงโก-ลก จังหวัดนราธิวาส (ศูนย์กลางการค้าชายแดนระหว่างไทย) และอำเภอเบตง จังหวัดยะลา (เมืองต้นแบบการพัฒนาที่พึ่งพาตนเองอย่างยั่งยืน) โดยที่ประชุมได้มีการพิจารณาข้อเสนอของภาคเอกชน ซึ่งเป็นข้อเสนอเดียวกันกับข้อเสนอตามข้อ 1 และมอบหมายให้ กค. รับข้อเสนอดังกล่าวไปพิจารณาเช่นกัน  3. กค. ได้พิจารณาข้อเสนอของภาคเอกชนในการประชุมคณะกรรมการขับเคลื่อนการแก้ไขปัญหาจังหวัดชายแดนภาคใต้ และที่ประชุมพิจารณาแผนงานโครงการภายใต้เมืองต้นแบบ “สามเหลี่ยมมั่นคง มั่งคั่ง ยั่งยืน” ดังกล่าวแล้ว เห็นควรกำหนดมาตรการภาษี เพื่อส่งเสริมการลงทุนในจังหวัดชายแดนภาคใต้ ซึ่งครอบคลุมทั้งพื้นที่เมืองต้นแบบ “สามเหลี่ยมมั่นคง มั่งคั่ง ยั่งยืน” และพื้นที่อื่น ๆ ที่จะมีการพัฒนาต่อไปในอนาคต เพื่อจูงใจให้ภาคเอกชนไปลงทุนในพื้นที่จังหวัดชายแดนภาคใต้ ซึ่งจะช่วยเพิ่มรายได้และการจ้างงาน รวมทั้งพัฒนาเศรษฐกิจและสังคมในพื้นที่ อันเป็นการสนับสนุนนโยบายของรัฐบาลในการเร่งแก้ไขปัญหาการใช้ความรุนแรงในจังหวัดชายแดนภาคใต้ด้วยยุทธศาสตร์ **“เข้าใจ เข้าถึง และพัฒนา”** โดย**มาตรการภาษีเพื่อส่งเสริมการลงทุนในจังหวัดชายแดนภาคใต้** เป็นการ**ให้สิทธิประโยชน์ทางภาษีตามาตรการภาษีเพื่อส่งเสริมการลงทุนในจังหวัดชายแดนภาคใต้สำหรับท้องที่จังหวัดนราธิวาส จังหวัดปัตตานี และจังหวัดยะลา ใน 4 ด้าน** ดังนี้  3.1 **การส่งเสริมการลงทุนในทรัพย์สินของกิจการในท้องที่** เป็นการให้สิทธิประโยชน์ทางภาษีเพื่อส่งเสริมให้บริษัทหรือห้างหุ้นส่วนนิติบุคคลมีการลงทุนในท้องที่เพิ่มมากขึ้น  3.2 **การส่งเสริมผู้ประกอบการรายใหม่ (New Start - up) ในท้องที่** เป็นการให้สิทธิประโยชน์ทางภาษีส่งเสริมการลงทุนจัดตั้ง New Start – up ที่ใช้เทคโนโลยีหลักเป็นฐานในกระบวนการผลิตและการให้บริการ อันจะช่วยตอบสนองความต้องการพัฒนาเศรษฐกิจและสังคมของประชาชนในท้องที่จังหวัดนราธิวาส จังหวัดปัตตานี และ จังหวัดยะลา  3.3 **การส่งเสริมให้บุคลากรผู้มีความสามารถสูงนอกท้องที่ ไปทำงานในท้องที่** เป็นการให้สิทธิประโยชน์ทางภาษีเพื่อส่งเสริมให้บุคลากรซึ่งเป็นแรงงานฝีมือและผู้เชี่ยวชาญที่อยู่นอกท้องที่ไปทำงานประจำบริษัทหรือห้างหุ้นส่วนนิติบุคคลในท้องที่ในช่วงระยะเวลาหนึ่ง เพื่อส่งเสริมการพัฒนาและถ่ายทอดองค์ความรู้ เทคโนโลยี และนวัตกรรม ให้แก่บุคลากรในท้องที่สำหรับรองรับการลงทุนภาคเอกชนที่จะเพิ่มขึ้น  3.4 **การส่งเสริมการลงทุนร่วมกันระหว่างกิจการที่มีศักยภาพนอกท้องที่กับกิจการที่มีศักยภาพในท้องที่** เป็นการให้สิทธิประโยชน์ทางภาษีส่งเสริมให้บริษัทหรือห้างหุ้นส่วนนิติบุคคลที่อยู่นอกท้องที่ไปลงทุนร่วมกับบริษัทหรือห้างหุ้นส่วนนิติบุคคลที่อยู่ในท้องที่  4. ปัจจุบัน กค. โดยกรมสรรพากร มีมาตรการภาษีที่เกี่ยวข้องกับการส่งเสริมการลงทุนในพื้นที่ดังกล่าว ดังนี้  4.1 **มาตรการภาษีเพื่อสนับสนุนการประกอบธุรกิจในเขตพัฒนาพิเศษเฉพาะกิจ** (ท้องที่จังหวัดนราธิวาส จังหวัดปัตตานี จังหวัดยะลา จังหวัดสงขลาเฉพาะในท้องที่อำเภอจะนะ อำเภอเทพา อำเภอนาทวี และอำเภอสะบ้าย้อย และจังหวัดสตูล) ตาม**พระราชกฤษฎีกาออกตามความในประมวลรัษฎากร ว่าด้วยการลดอัตราและยกเว้นรัษฎากร (ฉบับที่ 584) พ.ศ. 2558** โดยให้สิทธิประโยชน์ทางภาษี ดังนี้  4.1.1 กำหนดให้ผู้มีเงินได้ที่ได้รับเงินได้พึงประเมินตามมาตรา 40 (7) และ (8) แห่งประมวลรัษฎากร ซึ่งมีสถานประกอบกิจการตั้งอยู่ในเขตพัฒนาพิเศษเฉพาะกิจสามารถเลือกเสียภาษีเงินได้บุคคลธรรมดาในอัตราร้อยละ 0.1 ของเงินได้พึงประเมิน โดยไม่ต้องนำไปรวมคำนวณเพื่อเสียภาษีเงินได้บุคคลธรรมดา เฉพาะเงินได้จากการผลิตสินค้าหรือการขายสินค้าหรือการให้บริการในเขตพัฒนาพิเศษเฉพาะกิจ  4.1.2 ลดอัตราภาษีเงินได้นิติบุคคลให้แก่บริษัทหรือห้างหุ้นส่วนนิติบุคคล ซึ่งมรสถานประกอบกิจการตั้งอยู่ในเขตพัฒนาพิเศษเฉพาะกิจและมีรายได้จากการผลิตสินค้าหรือการขายสินค้าหรือการให้บริการในเขตพัฒนาพิเศษเฉพาะกิจเหลือร้อยละ 3 ของกำไรสุทธิ  4.1.3 ลดอัตราภาษีเงินได้บุคคลธรรมดาหัก ณ ที่จ่ายตามมาตรา 50 (5) แห่งประมวลรัษฎากรเหลือร้อยละ 0.1 ของเงินได้พึงประเมิน เฉพาะเงินได้จากการขายอสังหาริมทรัพย์ที่ตั้งอยู่ในเขตพัฒนาพิเศษเฉพาะกิจและยกเว้นให้ไม่ต้องนำเงินได้ดังกล่าวไปรวมคำนวณเพื่อเสียภาษีเงินได้บุคคลธรรมดา  4.1.4 ลดอัตราภาษีธุรกิจเฉพาะให้แก่การขายอสังหาริมทรัพย์ที่ตั้งอยู่ในเขตพัฒนาพิเศษเฉพาะกิจเหลือร้อยละ 0.1  ทั้งนี้ มาตรการภาษีเพื่อสนับสนุนการประกอบธุรกิจในเขตพัฒนาพิเศษเฉพาะกิจข้างต้น**จะสิ้นสุดลงในปี 2560**  กค. โดยกรมสรรพากรจึงได้**เสนอขยายระยะเวลาของมาตรการออกไปจนถึงปี 2563** ซึ่ง ครม. ได้มีมติเห็นชอบเมื่อวันที่ 12 ก.ค. 2559  4.2 **มาตรการภาษีเพื่อสนับสนุนให้มีการติดตั้งระบบกล้องโทรทัศน์วงจรปิดในเขตพัฒนาพิเศษเฉพาะกิจ** อันกำหนดให้บริษัทหรือห้างหุ้นส่วนนิติบุคคลซึ่งมีสถานประกอบกิจการตั้งอยู่ในเขตพัฒนาพิเศษเฉพาะกิจสามารถหักรายจ่ายค่าซื้อและค่าติดตั้งระบบกล้องโทรทัศน์วงจรปิดได้เป็นจำนวน 2 เท่าของรายจ่ายจริงระหว่างปี 2559 – 2563  4.3 **มาตรการภาษีเพื่อส่งเสริมการลงทุนในประเทศ** ซึ่งกำหนดให้บริษัทหรือห้างหุ้นส่วนนิติบุคคลสามารถหักรายจ่ายการลงทุนหรือการต่อเติม เปลี่ยนแปลง ขยายออก หรือทำให้ดีขึ้น ซึ่งทรัพย์สินที่เกี่ยวเนื่องกับกิจการ แต่ไม่ใช่เป็นการซ่อมแซมให้คงสภาพเดิมได้เป็นจำนวน 2 เท่า สำหรับเครื่องจักร ส่วนประกอบ อุปกรณ์ เครื่องมือ เครื่องใช้ เครื่องตกแต่ง เฟอร์นิเจอร์ โปรแกรมคอมพิวเตอร์ ยานพาหนะ และอาคารถาวร โดยต้องจ่ายไปตั้งแต่วันที่ 3 พ.ย. 2558 ถึงวันที่ 31 ธ.ค. 2559 ตาม**พระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ 604) พ.ศ. 2559**  5. มาตรการภาษีเพื่อส่งเสริมการลงทุนในจังหวัดชายแดนภาคใต้ จะเป็นการกระตุ้นให้เกิดการลงทุนภาคเอกชนในท้องที่จังหวัดนราธิวาส จังหวัดปัตตานี และจังหวัดยะลา ทำให้การผลิต การให้บริการ รายได้ และการจ้างงาน ตลอดจนคุณภาพชีวิตของประชาชนในท้องที่ดังกล่าวเพิ่มขึ้น อันเป็นการสนับสนุนการเร่งแก้ไขปัญหาการใช้ความรุนแรงในจังหวัดชายแดนภาคใต้ตามยุทธศาสตร์ “เข้าใจ เข้าถึง และพัฒนา” ของรัฐบาล อีกทั้งยังเป็นการช่วยสนับสนุนโครงการเมืองต้นแบบ “สามเหลี่ยมมั่นคง มั่งคั่ง ยั่งยืน” และสามารถช่วยสนับสนุนโครงการอื่น ๆ ของรัฐบาลในอนาคต โดยส่งเสริมการมีส่วนร่วมของภาคเอกชนในท้องที่และนอกท้องที่ในการเร่งแก้ไขปัญหาการใช้ความรุนแรง ตลอดจนการพัฒนาเศรษฐกิจและสังคมในจังหวัดชายแดนภาคใต้ ทั้งนี้ **มาตรการดังกล่าวจะทำให้รัฐบาลสูญเสียรายได้จำนวนหนึ่งแต่เป็นจำนวนที่ไม่มาก และจะถูกชดเชยด้วยการขยายตัวของกิจกรรมทางเศรษฐกิจ**ทั้งในส่วนของการลงทุนภาคเอกชนและการบริโภคภาคเอกชนที่เพิ่มขึ้น สืบเนื่องจากรายได้และการจ้างงานที่เพิ่มขึ้น จึงได้เสนอเรื่องดังกล่าว  มาเพื่อดำเนินการ  **มติ ครม. :** อนุมัติหลักการร่างพระราชกฤษฎีกาออกตามความในประมวลรัษฎากร (มาตรการภาษีเพื่อส่งเสริมการลงทุนในจังหวัดชายแดนภาคใต้) รวม 3 ฉบับ ตามที่ กค. เสนอ และให้ส่ง สคก. ตรวจพิจารณา แล้วดำเนินการต่อไปได้ | **หน่วยงานที่รับผิดชอบ** : กค./กษ. (สศก.)  **ประโยชน์ที่ได้รับ :**  เป็นการให้สิทธิประโยชน์ทางภาษีตามมาตรการภาษี  เพื่อส่งเสริมการลงทุนในจังหวัดชายแดนภาคใต้สำหรับท้องที่จังหวัดนราธิวาส จังหวัดปัตตานี และจังหวัดยะลา  **กำหนดรายงานผลการปฏิบัติเพื่อเสนอ ครม. :**  **-** |

**ผลการประชุมคณะรัฐมนตรี**

**ครั้งที่ 38/2559 วันอังคารที่ 27 กันยายน 2559**

**กระทรวงเกษตรและสหกรณ์**

**เรื่องเพื่อทราบ (หากไม่ข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ. เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **270959**  **เรื่อง** **:** ผลการประชุมคณะกรรมการร่วมทางการค้า (Joint Trade Committee: JTC) ไทย – ภูฏาน ครั้งที่ 1  **สารัตถะ :** พณ. เสนอ ครม. ดังนี้  1. รับทราบผลการประชุมคณะกรรมการร่วมทางการค้า (Joint Trade Committee: JTC) ไทย – ภูฏาน ครั้งที่ 1  2. มอบหมายให้ส่วนราชการที่เกี่ยวข้องดำเนินการตามผลการประชุมฯ เพื่อให้ความร่วมมือทางเศรษฐกิจระหว่างไทย – ภูฏาน เป็นไปอย่างมีประสิทธิภาพ  โดยมีรายละเอียดสรุปได้ ดังนี้  1. ครม. มีมติเมื่อวันที่ 17 ส.ค. 2559 เห็นชอบในหลักการกรอบท่าทีไทยในการหารือกับราชอาณาจักรภูฏาน และมอบหมายให้ รมว.พณ. ใช้เป็นกรอบการหารือสำหรับการประชุม JTC ไทย – ภูฏาน ครั้งที่ 1 ระหว่างวันที่ 24-25 ส.ค. 2559 ณ กรุงทิมพู ราชอาณาจักรภูฏาน  2. พณ. รายงานว่า ผลการประชุม JTC ไทย – ภูฏาน ครั้งที่ 1 ระหว่างวันที่ 24-25 ส.ค. 2559 ณ กรุงทิมพู ราชอาณาจักรภูฏาน ซึ่งมี รมว.พณ. และรัฐมนตรีว่าการกระทรวงเศรษฐการของภูฏาน (H.E. Lyonpo Lekey Dorji) เป็นประธานร่วม สรุปได้ดังนี้  2.1 **ภาพรวมความสัมพันธ์ไทย-ภูฏาน** ไทยและภูฏานมีความสัมพันธ์ที่แน่นแฟ้นและใกล้ชิดกันมากกว่า  26 ปี โดยมีความเชื่อมโยงใกล้ชิดผ่านสายสัมพันธ์ของพระราชวงศ์ของทั้งสองประเทศ รวมถึงความเชื่อมโยงทางพุทธศาสนาและวัฒนธรรมที่เสริมสร้างความสัมพันธ์ระดับประชาชนของทั้งสองประเทศ ในด้านการค้าและการลงทุน มูลค่าการค้าระหว่างไทยกับภูฏานในปี 2558 มีมูลค่าประมาณ 12 ล้านดอลลาร์สหรัฐ และปัจจุบันมีนักลงทุนไทยเข้าไปลงทุนในธุรกิจโรงแรมและการท่องเที่ยวในภูฏาน นอกจากนี้เมื่อปี 2557 ไทยและภูฏานได้ร่วมลงนามในความตกลงว่าด้วยความร่วมมือทางการค้าและเศรษฐกิจไทย – ภูฏาน ซึ่งครอบคลุมความร่วมมือด้านการค้า การลงทุน การอำนวยความสะดวกทางการค้า การท่องเที่ยว การก่อสร้าง สุขภาพ การรักษาพยาบาล การศึกษา พลังงาน โลจิสติกส์ และ การพัฒนาวิสาหกิจขนาดกลางและขนาดย่อม (SMEs)  2.2 **ภาพรวมสถานการณ์เศรษฐกิจ** ทั้งสองฝ่ายได้เน้นย้ำถึงความสำคัญของความตกลงด้านเศรษฐกิจและการค้าระหว่างไทยและภูฏาน และความสำคัญของการประชุม JTC ไทย – ภูฏาน ซึ่งมีบทบาทสำคัญที่จะช่วยกระชับความสัมพันธ์ด้านความร่วมมือทางเศรษฐกิจระหว่างกัน  **ฝ่ายไทย** แจ้งว่ารัฐบาลไทยอยู่ระหว่างการดำเนินการตาม Road Map ที่ได้กำหนดไว้ เพื่อรุดหน้าไปสู่การเลือกตั้งทั่วไปภายในปี 2560 รัฐบาลได้มุ่งเน้นการดำเนินการปฏิรูปประเทศในทุกด้าน โดยยึดประชาชนเป็นศูนย์กลาง และมีเป้าหมาย คือ ทำให้เกิดความมั่นคง มั่งคั่ง และยั่งยืนขึ้นในประเทศ ทั้งนี้ ไทยได้บรรลุการเจรจาความตกลงการค้าเสรี (FTA) แล้ว 12 ฉบับ ทั้งในระดับทวิภาคีและระดับภูมิภาค นอกจากนี้ ไทยได้ให้สิทธิประโยชน์กับประเทศพัฒนาน้อยที่สุดซึ่งรวมภูฏาน ในการส่งออกสินค้ามาไทยโดยไม่มีการเรียกเก็บภาษีนำเข้าภายใต้ระบบ Duty Free Quota Free (DFQF) กว่า 6,998 รายการ โดยมีผลบังคับใช้จนถึงวันที่ 31 ธ.ค. 2563 โดยไทยเห็นว่าความสัมพันธ์ทางเศรษฐกิจระหว่างไทยกับภูฏานยังมีโอกาสพัฒนาอีกมาก ดังนั้น ไทยมีความยินดีอย่างยิ่งที่จะกระชับความสัมพันธ์ทางด้านเศรษฐกิจและขยายความร่วมมือด้านต่าง ๆ กับภูฏาน  **ฝ่ายภูฏาน** แจ้งว่าภูฏานใช้หลักความสุขมวลรวมประชาชาติ (Gross National Happiness) เป็นหลักสำคัญในการพัฒนาประเทศ และแจ้งว่าไทยเป็น 1 ใน 10 ประเทศคู่ค้าสำคัญของภูฏาน โดยการค้าระหว่างไทยและภูฏานในปี 2558 มีมูลค่า 18.50 ล้านดอลลาร์สหรัฐ ซึ่งเพิ่มขึ้นถึงร้อยละ 287 ในรอบ 10 ปี โดยรัฐบาลภูฏานมีนโยบายสนับสนุนและเปิดรับการลงทุนจากต่างประเทศ  2.3 **ด้านการค้าและการลงทุน**  2.3.1 **การยกเว้นภาษีมูลค่าเพิ่ม (Value-Added Tax : VAT) ในการนำเข้า ฝ่ายภูฏาน**แจ้งว่า  มีการซื้อสินค้าจากตลาดค้าปลีกของไทยและส่งกลับประเทศโดยใช้ระบบตู้คอนเทรนเนอร์ ทำให้ไม่สามารถขอภาษีมูลค่าเพิ่มคืน (VAT Refund) ได้ จึงขอให้ไทยพิจารณาความเป็นไปได้ในการคืนภาษีมูลค่าเพิ่มให้แก่ภูฏาน **ฝ่ายไทย**แจ้งว่า มีการคืนภาษีมูลค่าเพิ่มแก่นักท่องเที่ยว (VAT Refund for Tourist) แต่จะต้องเป็นไปตามเงื่อนไขที่กรมสรรพากรกำหนด (ตามประกาศอธิบดีกรมสรรพากร เกี่ยวกับภาษีมูลค่าเพิ่ม (ฉบับที่ 91) เรื่อง กำหนดหลักเกณฑ์ วิธีการ และเงื่อนไขให้ผู้เดินทางออกไปนอกราชอาณาจักรที่ซื้อสินค้าจากผู้ประกอบการจดทะเบียน เพื่อนำออกไปนอกราชอาณาจักร ขอคืนภาษีมูลค่าเพิ่มที่ถูกเรียกเก็บไว้แล้วได้ ตามมาตรา 84/4 แห่งประมวลรัษฎากร) พณ. ยินดีจับคู่ผู้ประกอบการภูฏานกับผู้ผลิตของไทยโดยตรง เพื่อช่วยลดต้นทุนและปัญหาการคืนภาษี ในการนี้ สองฝ่ายจะหารือปัญหาเรื่องภาษีมูลค่าเพิ่ม (VAT) เพิ่มเติม เพื่ออำนวยความสะดวกแก่ภูฏานในการนำเข้าสินค้าจากประเทศไทย  2.3.2 **ความร่วมมือระหว่างสำนักงานคณะกรรมการส่งเสริมการลงทุน (สกท.) กับกรมอุตสาหกรรมของภูฏาน ฝ่ายภูฏาน**ประสงค์จะมีความร่วมมือระหว่าง สกท. กับกระทรวงอุตสาหกรรมของภูฏานในด้านการส่งเสริมการลงทุนโดยตรงจากต่างชาติ เพื่อเรียนรู้ประสบการณ์การดึงดูดการลงทุนจากต่างประเทศของไทย ตลอดจนการกำหนดยุทธศาสตร์และการจัดการขององค์กร **ฝ่ายไทย**ไม่ขัดข้องและขอให้ภูฏานจัดทำรายละเอียดเรื่องดังกล่าวให้กับกรมเจรจาการค้าระหว่างประเทศเพื่อดำเนินการประสานกับ สกท. ต่อไป  2.3.3 **การส่งเสริมและอำนวยความสะดวกทางการค้าและการลงทุน** ทั้งสองฝ่ายเห็นพ้องร่วมกันในการแสวงหาแนวทางการเพิ่มมูลค่าการค้าและการลงทุนระหว่างกัน **ฝ่ายไทย** แจ้งว่ามีความสนใจที่จะขยายการลงทุนในสาขาการก่อสร้างและการท่องเที่ยวในภูฏานและขอทราบนโยบายส่งเสริมการลงทุนของภูฏาน **ฝ่ายภูฏาน** แจ้งว่าอยู่ระหว่างการปรับปรุงนโยบายด้านการพัฒนาเศรษฐกิจในภาพรวม รวมถึงสิทธิประโยชน์สำหรับการดึงดูดการลงทุน  ในการนี้ ภูฏานจะจัดส่งนโยบายและสิทธิประโยชน์ฉบับใหม่ให้ฝ่ายไทย และมีแผนจะจัดกิจกรรม Road Show  ที่เมืองไทยในช่วงปลายปี 2559 หรือต้นปี 2560 เพื่อแนะนำศักยภาพทางเศรษฐกิจของภูฏาน โดยจะครอบคลุม ทั้งการค้า การลงทุน และการท่องเที่ยว  2.4 **ด้านความร่วมมือทางเศรษฐกิจ** ไทยและภูฏานมีความร่วมมือทางเศรษฐกิจหลายสาขา โดยเฉพาะความร่วมมือด้านการเกษตร ทั้งนี้ สาขาที่ไทยและภูฏานเห็นพ้องให้มีความร่วมมือที่ใกล้ชิดยิ่งขึ้น ได้แก่  2.4.1 **ด้านการท่องเที่ยว** สองฝ่ายจะหารือเกี่ยวกับการพัฒนาแพ็คเกจการท่องเที่ยวภายใต้แนวคิด “2 Kingdoms 1 Destination” รวมถึงการท่องเที่ยวเชิงวัฒนธรรมและการท่องเที่ยวเชิงศาสนา ซึ่งจะช่วยกระชับความสัมพันธ์ระหว่างประชาชนของทั้งสองประเทศ โดยภูฏานต้องการให้ไทยขยายการลงทุนในกิจการโรงแรมระดับชั้นนำ (High-End) และฝ่ายไทยจะช่วยพัฒนาขีดความสามารถของบุคลากรในด้านการบริหารจัดการโรงแรม  2.4.2 **การเกษตร** ไทยได้ให้ความร่วมมือด้านการเกษตรกับภูฏานมาอย่างต่อเนื่อง โดยเป็นการจัดอบรมและถ่ายทอดความรู้ประสบการณ์และเทคนิคการผลิตแก่เกษตรกรภูฏาน โดยสองฝ่ายจะพิจารณาขยายความร่วมมือให้ครอบคลุมการดูแลผลิตภัณฑ์หลังเก็บเกี่ยว การปลูกพืชไม้ดอก การพัฒนาภูมิทัศน์ การวิจัยเทคโนโลยีชีวภาพ รวมถึงการทดสอบและการพัฒนาห้องแลป เป็นต้น  2.4.3 **การพัฒนาสินค้าหัตถกรรม (Handicraft)** ฝ่ายไทยแจ้งว่าศูนย์ส่งเสริมศิลปาชีพระหว่างประเทศ ภายใต้ พณ. มีความยินดีที่จะถ่ายทอดความรู้และประสบการณ์ด้านการพัฒนาการตลาด การออกแบบผลิตภัณฑ์ และการออกแบบบรรจุภัณฑ์ เพื่อให้สินค้าของภูฏานมีความหลากหลายและมีความน่าสนใจมากยิ่งขึ้น โดยทั้งสองฝ่ายจะพิจารณาแนวทางการขยายความร่วมมือในสาขาสินค้าหัตถกรรม ทั้งนี้ ฝ่ายภูฏานจะจัดทำรายละเอียดเรื่องดังกล่าวเสนอให้ พณ. ดำเนินการต่อไป  2.5 **การรักษาพยาบาล/การรับบริการด้านสุขภาพในไทย ฝ่ายภูฏาน** แจ้งว่ารัฐบาลภูฏานให้สวัสดิการด้านการรักษาพยาบาลโดยไม่คิดค่าใช้จ่าย และหากมีความจำเป็นต้องเดินทางไปรักษาพยาบาลในต่างประเทศ รัฐบาลภูฏานก็จะรับผิดชอบค่าใช้จ่ายให้คนไข้ด้วย ซึ่งชาวภูฏานนิยมไปรักษาพยาบาลหรือรับบริการด้านสุขภาพในไทย จึงขอให้รัฐบาลไทยพิจารณาความเป็นไปได้ในการคิดค่ารักษาพยาบาลในอัตราพิเศษหรือลดค่าบริการให้เท่ากับคนไทย **ฝ่ายไทย** แจ้งว่ารัฐบาลไม่สามารถแทรกแซงนโยบายการกำหนดอัตราค่ารักษาพยาบาลของโรงพยาบาลเอกชนได้ สำหรับโรงพยาบาลรัฐของไทยไม่มีการเลือกปฏิบัติระหว่างคนไข้ไทยและต่างชาติ กล่าวคือ ใช้อัตราค่าบริการเดียวกัน อย่างไรก็ได้ ฝ่ายไทยจะประสานหน่วยงานที่เกี่ยวข้องพิจารณาข้อเรียกร้องของภูฏานต่อไป  2.6 **ข้อสังเกต/ข้อเสนอแนะ** ในภาพรวมประชุม JTC ระหว่างไทยกับภูฏานประสบความสำเร็จอย่างมาก การหารือเต็มไปด้วยบรรยากาศแห่งมิตรภาพ ซึ่งเป็นการสะท้อนถึงความสัมพันธ์อันดีระหว่างสองประเทศ โดยความร่วมมือด้านต่าง ๆ ระหว่างไทยและภูฏานจะเป็นจุดเริ่มต้นที่จะช่วยพัฒนาความสัมพันธ์และความร่วมมือทางด้านเศรษฐกิจและการค้าระหว่างทั้งสองประเทศต่อไปในอนาคต  ความเห็นของ กษ  กษ. พิจารณาแล้วเห็นว่า ไทยและภูฏานได้มีความร่วมมือด้านการเกษตรกันอย่างแน่นแฟ้น ภายใต้ “บันทึกความเข้าใจระหว่างกระทรวงเกษตรและสหกรณ์แห่งราชอาณาจักรไทย และกระทรวงเกษตรและป่าไม้แห่งราชอาณาจักรภูฏานว่าด้วยความร่วมมือด้านการเกษตร” และมีการประชุมคณะทำงานร่วมด้านการเกษตรกันมาอย่างต่อเนื่อง  เพื่อพิจารณาแนวทางความร่วมมือและติดตามผลการดำเนินงานทั้งสองประเทศ จึงสามารถพิจารณาดำเนินการตามผลการประชุมฯ โดยผ่านกลไกความร่วมมือดังกล่าว ซึ่งกระทรวงเกษตรและสหกรณ์จะได้แจ้งหน่วยงานที่เกี่ยวข้องเพื่อพิจารณาดำเนินการต่อไป  **มติ ครม. :** รับทราบผลการประชุมคณะกรรมการร่วมทางการค้า (Joint Trade Committee: JTC) ไทย – ภูฏาน  ครั้งที่ 1 และมอบหมายให้ส่วนราชการที่เกี่ยวข้องดำเนินการตามผลการประชุมดังกล่าว ตามที่ พณ. เสนอ | **หน่วยงานที่รับผิดชอบ** : พณ./กษ. (สกต.)  **ประโยชน์ที่ได้รับ :**  เพื่อพิจารณาแนวทางความร่วมมือและติดตามผลการดำเนินงานทั้งสองประเทศ จึงสามารถพิจารณาดำเนินการตามผลการประชุมฯ โดยผ่านกลไกความร่วมมือดังกล่าว  **กำหนดรายงานผลการปฏิบัติเพื่อเสนอ ครม. :**  **-** |

**ผลการประชุมคณะรัฐมนตรี**

**ครั้งที่ 38/2559 วันอังคารที่ 27 กันยายน 2559**

**กระทรวงเกษตรและสหกรณ์**

**เรื่องเพื่อทราบ (หากไม่มีข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ.** **เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **270959**  **เรื่อง** **:** ร่างกฎกระทรวงกำหนดสาขาวิชาชีพวิศวกรรมเพิ่มเติม พ.ศ. ....  **สารัตถะ :** มท. เสนอ ครม. พิจารณาอนุมัติหลักการร่างกฎกระทรวงกำหนดสาขาวิชาชีพวิศวกรรมเพิ่มเติม พ.ศ. ....  โดยมีรายละเอียดสรุปได้ ดังนี้  มท. เสนอว่า โดยในปัจจุบันความเจริญก้าวหน้าทางวิชาการด้านวิศวกรรมเป็นไปอย่างรวดเร็ว ซึ่งส่งผลให้วิชาชีพวิศวกรรมขยายสาขาเพิ่มขึ้นเป็นจำนวนมาก แต่กฎกระทรวงกำหนดสาขาวิชาชีพวิศวกรรมและวิชาชีพวิศวกรรมควบคุม พ.ศ. 2550 ซึ่งใช้บังคับยู่ในปัจจุบันยังไม่ครอบคลุมถึงสาขาวิศวกรรมที่เกิดขึ้นใหม่ ประกอบกับประเทศไทยมีข้อผูกพัน ตามข้อตกลงยอมรับร่วมของอาเซียนด้านบริการวิศวกรรมและข้อตกลงเขตการค้าเสรี สมควรที่จะต้องกำหนด วิชาชีพวิศวกรรมเพิ่มเติมอีก 17 สาขา ได้แก่ วิชาชีพวิศวกรรมอากาศยาน วิศวกรรมชีวการแพทย์ วิศวกรรมอาหาร วิศวกรรมเกษตร วิศวกรรมบำรุงรักษาอาคาร วิศวกรรมป้องกันอัคคีภัย วิศวกรรมสารสนเทศ วิศวกรรมคอมพิวเตอร์ วิศวกรรมปิโตรเลียม วิศวกรรมสำรวจ วิศวกรรมแหล่งน้ำ วิศวกรรมชายฝั่ง วิศวกรรมเมคคาทรอนิกส์ วิศวกรรมยานยนต์ วิศวกรรมต่อเรือ วิศวกรรมพลังงาน และวิศวกรรมระบบราง เพื่อส่งเสริมให้ผู้ประกอบวิชาชีพวิศวกรรมดังกล่าว  มีความพร้อมและศักยภาพในการแข่งขันบริการวิชาชีพวิศวกรรมกับต่างประเทศได้ จึงได้เสนอร่างกฎกระทรวงดังกล่าว มาเพื่อดำเนินการ  ความเห็นของ กษ.  กษ. พิจารณาแล้ว เห็นชอบด้วยกับหลักการร่างกฎกระทรวงกำหนดสาขาวิชาชีพวิศวกรรมเพิ่มเติม พ.ศ. .... ตามที่ มท. เสนอ เนื่องจากการออกกฎกระทรวงฉบับดังกล่าวจะเป็นการช่วยส่งเสริมให้ผู้ประกอบวิชาชีพวิศวกรรมที่กำหนดเพิ่มเติมในครั้งนี้ มีความพร้อมและศักยภาพในการแข่งขันบริการวิชาชีพวิศวกรรมกับต่างประเทศได้ โดยมีข้อเสนอแนะเพิ่มเติมว่า ควรเสนอให้มีการบรรจุสาขาวิศวกรรมชลประทานเป็นวิชาชีพวิศวกรรมเพิ่มเติมอีกสาขาหนึ่ง เนื่องจากเป็นสาขาที่มีลักษณะเฉพาะด้านเช่นเดียวกับสาขาวิศวกรรมแหล่งน้ำ และมีหลักสูตรการศึกษาในสถาบันการศึกษาจนถึงระดับปริญญาเอกอีกด้วย  **มติ ครม. :** อนุมัติหลักการร่างกฎกระทรวงกำหนดสาขาวิชาชีพวิศวกรรมเพิ่มเติม พ.ศ. .... ตามที่ มท. เสนอ และให้ส่ง สคก. ตรวจพิจารณา โดยให้รับความเห็นของ สศช. ไปประกอบการพิจารณาด้วย แล้วดำเนินการต่อไปได้ | **หน่วยงานที่รับผิดชอบ** : มท./กษ. (ชป.)  **ประโยชน์ที่ได้รับ :**  เพื่อส่งเสริมให้ผู้ประกอบวิชาชีพวิศวกรรมดังกล่าว  มีความพร้อมและศักยภาพในการแข่งขันบริการวิชาชีพวิศวกรรมกับต่างประเทศได้  **กำหนดรายงานผลการปฏิบัติเพื่อเสนอ ครม. :**  - |

**ผลการประชุมคณะรัฐมนตรี**

**ครั้งที่ 38/2559 วันอังคารที่ 27 กันยายน 2559**

**กระทรวงเกษตรและสหกรณ์**

**เรื่องเพื่อทราบ (หากไม่มีข้อทักท้วงให้ถือเป็นเรื่องที่ ครม. เห็นชอบ/อนุมัติ) (กษ.** **เสนอความเห็น/เกี่ยวข้อง)**

|  |  |
| --- | --- |
| **เรื่อง/สารัตถะ/มติ/อื่นๆ** | **หน่วยงานที่รับผิดชอบ/เจ้าของเรื่อง** |
| **270959**  **เรื่อง** **:** ร่างพระราชกฤษฎีกากำหนดบริเวณที่ดินป่าลำน้ำภาคและป่าลำแควน้อยฝั่งซ้าย ป่าแดงและป่าชาติตระการ และป่าเนินเพิ่ม ในท้องที่ตำบลน้ำกุ่ม ตำบลนครชุม ตำบลยางโกลน ตำบลนาบัว และตำบลบ่อโพธิ์ อำเภอนครไทย จังหวัดพิษณุโลก ให้เป็นเขตรักษาพันธุ์สัตว์ป่า พ.ศ. ....  **สารัตถะ :** ทส. เสนอ ครม. พิจารณาอนุมัติหลักการร่างพระราชกฤษฎีกากำหนดบริเวณที่ดินป่าลำน้ำภาคและป่าลำแควน้อยฝั่งซ้าย ป่าแดงและป่าชาติตระการ และป่าเนินเพิ่ม ในท้องที่ตำบลน้ำกุ่ม ตำบลนครชุม ตำบลยางโกลน ตำบลนาบัว และตำบลบ่อโพธิ์ อำเภอนครไทย จังหวัดพิษณุโลก ให้เป็นเขตรักษาพันธุ์สัตว์ป่า พ.ศ. .... ซึ่งเป็นการกำหนดเขตพื้นที่บริเวณจังหวัดพิษณุโลกให้เป็นเขตรักษาพันธุ์สัตว์ป่า  โดยมีรายละเอียดสรุปได้ ดังนี้  1. ทส. เสนอว่า เนื่องจากบริเวณที่ดินป่าลำน้ำภาคและป่าลำแควน้อยฝั่งซ้าย ป่าแดงและป่าชาติตระการ  และป่าเนินเพิ่ม ในท้องที่ตำบลน้ำกุ่ม ตำบลนครชุม ตำบลยางโกลน ตำบลนาบัว และตำบลบ่อโพธิ์ อำเภอนครไทย จังหวัดพิษณุโลก เนื้อที่ประมาณ 150,990 ไร่ มีลักษณะภูมิประเทศเป็นภูเขาสูงสลับซับซ้อน มีสภาพป่าเป็นป่าเต็งรัง ป่าเบญจพรรณ ป่าดิบชื้น และป่าดิบเขา ที่มีความอุดมสมบูรณ์ มีความหลากหลายทางชีวภาพสูง เป็นแหล่งต้นน้ำลำธารของลำน้ำแควน้อย ซึ่งเป็นลำน้ำสาขาของแม่น้ำน่าน เป็นที่ยู่อาศัยของเลียงผา ซึ่งเป็นสัตว์ป่าสงวนและสัตว์ป่าคุ้มครองหลายชนิด เช่น เก้ง หมีควาย หมาใน รวมถึงสัตว์จำพวกนกชนิดต่างๆ ในการประกาศให้พื้นที่ป่าดังกล่าวเป็นเขตรักษาพันธุ์สัตว์ป่า ทำให้เกิดป่าอนุรักษ์ผืนใหญ่ติดต่อเป็นผืนเดียวกันกับอุทยานแห่งชาติน้ำตกชาติตระการ เขตรักษาพันธุ์สัตว์ป่าภูเมี่ยงและภูทองอุทยานแห่งชาติต้นสักใหญ่ และอุทยานแห่งชาติภูสอยดาว ทำให้สัตว์ป่าได้มีโอกาสใช้พื้นที่ในการ หากิน อยู่อาศัย และเพิ่มโอกาสในการแลกเปลี่ยนพันธุกรรมระหว่างกัน ดังนั้น เพื่อรักษาไว้ซึ่งพันธุ์สัตว์ป่าและพื้นที่ป่าให้เป็นแหล่งที่อยู่อาศัยของสัตว์ป่าโดยปลอดภัย และเป็นการรักษาต้นน้ำลำธารและป่าไม้ที่มีอยู่ในพื้นที่แห่งนี้ ให้คงอยู่อย่างยั่งยืน จึงเหมาะสมที่จะกำหนดให้บริเวณพื้นที่ป่าดังกล่าวเป็นเขตรักษาพันธุ์สัตว์ป่า  2. พื้นที่ป่าดังกล่าวไม่ใช่พื้นที่ซึ่งบุคคลใดมีกรรมสิทธิ์หรือสิทธิครอบครองตามประมวลกฎหมายที่ดิน ได้รับความเห็นชอบและการสนับสนุนจากชุมชนในพื้นที่แล้ว และผ่านการพิจารณาเห็นชอบในการกำหนดพื้นที่ป่าดังกล่าวให้เป็นเขตรักษาพันธุ์สัตว์ป่าจากคณะกรรมการสงวนและคุ้มครองสัตว์ป่าแห่งชาติ ซึ่งได้รับการแต่งตั้งและมีอำนาจหน้าที่  ตามมาตรา 15 แห่งพระราชบัญญัติสงวนและคุ้มครองสัตว์ป่า พ.ศ. 2535 แล้ว  ความเห็นของ กษ.  กษ. พิจารณาแล้วเห็นว่า ร่างพระราชกฤษฎีกากำหนดบริเวณที่ดินป่าลำน้ำภาคและป่าลำแควน้อยฝั่งซ้าย  ป่าแดงและป่าชาติตระการ และป่าเนินเพิ่ม ในท้องที่ตำบลน้ำกุ่ม ตำบลนครชุม ตำบลยางโกลน ตำบลนาบัว และ ตำบลบ่อโพธิ์ อำเภอนครไทย จังหวัดพิษณุโลก ให้เป็นเขตรักษาพันธุ์สัตว์ป่า พ.ศ. .... มีวัตถุประสงค์เพื่อรักษาไว้ซึ่งพันธุ์สัตว์ป่าและพื้นที่ป่าให้เป็นแหล่งที่อยู่อาศัยของสัตว์ป่าโดยปลอดภัยและเป็นการรักษาต้นน้ำลำธารและป่าไม้ที่มีอยู่ ในพื้นที่แห่งนี้ให้คงอยู่อย่างยั่งยืน จึงเห็นด้วยกับหลักการในการออกพระราชกฤษฎีกาดังกล่าว  **มติ ครม. :** อนุมัติหลักการร่างพระราชกฤษฎีกากำหนดบริเวณที่ดินป่าลำน้ำภาคและป่าลำแควน้อยฝั่งซ้าย ป่าแดงและ ป่าชาติตระการ และป่าเนินเพิ่ม ในท้องที่ตำบลน้ำกุ่ม ตำบลนครชุม ตำบลยางโกลน ตำบลนาบัว และตำบลบ่อโพธิ์ อำเภอนครไทย จังหวัดพิษณุโลก ให้เป็นเขตรักษาพันธุ์สัตว์ป่า พ.ศ. .... ตามที่ ทส. เสนอ และให้ส่ง สคก. ตรวจพิจารณา แล้วดำเนินการต่อไปได้ | **หน่วยงานที่รับผิดชอบ** : ทส./กษ. (สกม.)  **ประโยชน์ที่ได้รับ :**  เพื่อรักษาไว้ซึ่งพันธุ์สัตว์ป่าและพื้นที่ป่าให้เป็นแหล่งที่อยู่อาศัยของสัตว์ป่าโดยปลอดภัยและเป็นการรักษาต้นน้ำลำธารและป่าไม้ที่มีอยู่ ในพื้นที่แห่งนี้ให้คงอยู่อย่างยั่งยืน  **กำหนดรายงานผลการปฏิบัติเพื่อเสนอ ครม. :**  - |